
Mən, professor Minirə Qarayeva 1937-ci il aprel ayının 14-də Qutqaşın rayonunun Qutqaşın şəhərində (indi Qəbələ rayonu) ziyalı ailəsində anadan olmuşam. Mən doğular-doğulmaz atam represiya qurbanı olmuş (sonradan bəraət almışdır), ev-eşiyi müsadirə olunmuş, ailəsinə sürgün qərarı çıxarılmış, bütün bunlar azmış kimi arxasınca Böyük Vətən Müharibəsi başlamışdır. Nə isə...Allah, məni yaradıb məndən hər şeyi əsirgəyən Allahım, mənə ən gözəl neməti bəxş edibmiş - sağlam bədən, sağlam ruh, möhkəm iradə və bir də başımın üstündə daima mənə yol göstərən, məni qoruyan gizli bir qüvvə - Mələk. Maddi və mənəvi yöndən çəkdiyim əziyyətlər yuxarıdakı cümlələrdən aydındır. Müharibənin ən ağır illərində məktəbə getdim. Ailədə bacı-qardaş iki uşaq idik, nənəm, bir də anam. 1-ci sinifdə bizə bir müddət anam dərs dedi. Kənd Soveti bizim qonşuluğumuzdaki evdə yerləşirdi, odur ki, anam boş vaxtında da  kənd sovetində əsgərlərə kəndlilərin toxuduğu isti paltarları pasılka edib yollamaqda kömək edirdi. Əsgərlikdən gələn qara kağızları isə ailələrinə çatdırmaq üçün günlərlə nə edəcəyini bilmirdi. Digər tərəfdən isə iki övladının məktəb qayğıları, kitab-dəftər, pal-paltar yox idi, balaca qara bir kardon parçası üzərində tapşırıqları yazırdıq, onu silib hesabdan misalları yazıb müəllimə göstərirdik. Bacı-qardaş ikimizin bir kitabı olardı. Ailələr yeməyə çörək tapmırdı, uşaqlar ölürdülər. Bu sarıdan bizim bəxtimiz  gətirmişdi, bir inəyimiz vardı, anam da işlədiyinə görə hökumətdən ayda bir pud qara un  alırdı. Nənəm Şəkər xanım Ağdaşın tanınmış bəy nəslindən idi. Gözü tox, qəlbi təmiz, ürəyi rəhmli bir xanım idi. O, un gələn kimi onu malatı ilə xamır yoğururdu, sacda əppək bişirirdi,  nehrə çalxalayıb, onun ayranından dovğa bişirirdi, qonşuların uşaqlarını evimizə çağırıb, onları yaxşı yedizdirirdi, süddən-yağdan da qonşuda xəstə yaşlılara pay verərdi. Nənəm ailəmizdə hamıdan çox məni istəyirdi, evdə heç kəs olmayanda mənə nehrə yağı ilə yumurta bişirib yedizdirirdi və mənə bərk-bərk tapşırırdı ki, heç kəsə deməyim. İndi başa düşürəm ki, ailəmizdə bu lüks yeməyi hər kəsə vermək imkanı yox imiş. Nənəm  1946-cı ildə vəfat etdi. Anam ikinçi dəfə ailə qurdu. Mənim üçün həyat bir kabusa döndü. Nənəm öldü, anam  özünə bir yuva qurdu. Mənə dayaq olan iki əziz adamımı birdən itirdim. Biz iki uşaq valideynə ehtiyac duyduğumuz bir yaşda galdıq ortada. Nə isə... Nə olur, uşaq doğan ana bütün əziyyətlərə qatlaşıb balasını böyütsün. Analıq duyğusu müqəddəs bir duyğudur. Düşünə bilirsinizmi daima ata məhəbbətindən məhrum, onun həsrəti ilə yaşayan bir körpə, müharibənin o ağır vaxtlarında  ana nəfəsindən, ana məhəbbətindən də məhrum olur. Görəsən bu körpələrin günahı nə idi? Bizim ailəninki represiya və müharibə. Yox, bu faciəyə  görə də ananın balalarının əlini buraxmasına haqq qazandıra  bilmirəm. İndi artıq kifayət qədər yaşım və həyat təcrübəm var. Mən qəlbimdən  o nisgili silib ata bilmirəm, kaş ki, silə biləydim. Həmişə öz nəfsini iradəsindən üstün tutan insanlara  nifrət edirəm, xüsusən də qadınlara. Məncə övlad məhəbbətindən üstün həyatda heç nə ola bilməz.  Rəhmətlik anam xanım bir qadın idi, görünür onun taleyi də elə yazılıbmış. Biz bacı-qardaşa gəldikdə isə - ehtiyac insanı ağıllı edər, gecə-gündüz demədən elmə sarılmağımız, bizə düzgün yol göstərən müəllimlərimizin sahəsində və ağılla hərəkət etməyimizin nəticəsində qardaşım Azərbaycanın ən tanınmış və bir çox orden və medalla təltif olunmuş geofiziki,  mən isə ingilis dili  üzrə professor  elmi dərəcəsinə qədər yüksəldim. Bütün müvəffəqiyyətlərim  üçün Qəbə-lənin saf torpağına, təmiz havasına, şəfalı sularına, əvəzsiz təbiətinə, mənə savad verən müəllimlərimə borcluyam. Qəbələ haqqında çox yazılmışdır, ancaq mən də bir neçə sətir yazmağı özümə borc bilirəm. Qəbələnin çox qədim tarixi vardır. Qəbələ 900 il Qafqaz Albaniyasının paytaxtı olmuşdur. Arxeoloji qazıntılar zamanı  tapılan  bəzi binaların qalıqları, şəhərin qala və giriş darvazaları, antik  dövrə aid tapıntılar və eləcə də mədəniyyət abidələri Qəbə-lənin çox möhtəşəm bir şəhər olduğunu  sübut edir. Mənbəyini “At Yeylağı”ndan  alan çay Qəbələ şə-hərinə iki tərəfdən sarılmışdır – Dəmiraparan və Qaraçay. İngilislər demiş - “Land touched  by God”. Doğrudan da bu yerlərə Allahın  əli dəy-mişdir. Allah bu gözəlliyi Qəbələyə nəsib etmişdir.  Qəbələ üç tərəfdən Qafqaz sıra dağları ilə əhatə olunmuşdur. Qəbələ uzun zaman diqqətdən kənar qalmışdı. Bu gözəl diyara diqqət rəhmətlik liderimiz Heydər Əliyev ilk dəfə Qəbələyə ayaq basdıqdan sonra yarandı. Heydər Əliyev yolunun davamçısı  gənc, perspektli Prezidentimiz İlham Əliyev bu rayona göstərdiyi qayğı bütün qəbə-ləlilərin ürəyincədir, ona təşəkkürümüzü bildirir, bu qədər iş yerlərinin açılması, hər bir ailənin cörək sahibi olması deməkdir. Çoxlu  fabrik- zavodlar açılmışdır  ki,  hətta digər rayonlardan da  burada işləmək üçün müraciət edənlər çoxdur. Qəbələdə təhsilə və idmana xüsusi diqqət edilir. Mehriban xanımın rayonumuzda tikdirdiyi məktəblər, təmir etdirdiyi  mədəniyyət ocaqları, baxçalar və s. uşaqlara verilən ən gözəl hədiyyədir. Millət vəkili sahədən də bizim bəxtimız gətirmişdir. Fəttah Heydərov Bakidə yaşamasına baxmayaraq, ömrünün çox hissəsini Qəbələnin abadlığı və xalqın rifahı üçün həsr edir. Bunun nəticəsidir ki, qəbələlilər onu çox istəyir.

  Qəbələ dağlarında bitən bütün meyvələr,  müalicəvi otlar və yerdən fışqıran isti, kükürdlü sular, hər bir dərdin, xüsusən də oynaq, yel , dəri və qadın  xəstəliklərinin  müalicəsində istifadə edilir. Bir sözlə,  Qəbələdə “YOX”  yoxdur. Bir balaca işləməyə qeyrəti olan və zəhməti sevən adam Qəbələdə ac qalmaz. El arasında belə bir misal var: “Bir az isirif edin, çay deyil daş  gətirə”. Qəbələlilər bilir ki,  gecə- gündüz çaydan daş yığıb ev, qala tiksələr  də  daş qurtarmır ki, qurtarmır. Elə hey  çay daş gətirir. Bu bir nemətdir. Dağlarda bitən qıca təxminən yarım və ya bir metr hündürlüyündə iynəyarpaq yaşıl bir bitgidir.  Payızda  onu yığıb maşınlarla   ailələrə gətirib satırlar. Bu bitginin arasında şabalıd və qızıləhmədi almanı  qar altında  may ayına kimi payızda ağacdan dərildiyi kimi saxlamaq olur. Bu bir yana, təzəcə eşitmişəm ki, Baki gülçüləri buket bağlamaq üçün , bu yaşıl  otlardan istifadə edirlər. Evdə oturan adam üçün  çörək puludur bu. Qəbələnin  saf, təmiz suyundan içilən samavar çayından doymaq olmur. İnşallah,  bu yaxınlarda Oğuz-Qəbələ-Bakı su kəməri vasitəsilə göz yaşı kimi dup-duru su bakılıların sevincinə səbəb olacaq. Qəbələ dağlarında bitən yemişan, qaragilə kolunun meyvəsi yüksək təzyiqin dərmanıdır. Böyürtqan və moruq bir növ aspirini əvəz edir, soyuqdəymənin   dərmanıdır,  mürəbbəsi  isti çay ilə içildikdə  insanı  tərlədir və tədricən xəstəlik sağalmağa başlayır. Dağ çiyələyi cildi gözəlləşdirir. Şingil kolunun yenicə açan bal rəngli yarpaqları və yumşaq kolları yeyilir.  İtburnu gülünün ilk baharda toplanan gülünün mürəbbəsi ürək xəstəliyinin,  payızda yığılan meyvəsini dəmləyib içdikdə böyrək xəstəliyinin dərmanıdır. Əsasən çaylarda bitən kolların arasında yetişən aplipixa adlanan sarı xırda meyvələr qaraciyər və öd kisəsinin dərmanıdır. Dağdan yığılan cır zoğal və dağ moruğunun mürəbbəsi və kompotu soyuqdəymə-nin dərmanıdır, ayrıca  dağ əzgili və zoğaldan duru turşu  (rub) hazırlanır ki, o da kabab və ət xörəklərini xüsusi ləzzətə gətirir. Duza qoyulmuş  meyvələri isə  süfrələrin bəzəyidir. Dağ  meyvələri ilə qidalanan  qırqovul, sığırçın, dağ toyuğu, turac və s. digər dağ quşları və heyvanlarının əti isə minbir dərdə dərmandır. Çay daşlarının arasında bitən çox incəcik çayotu misli görünməmiş tam və ətiri  ilə əvəzsiz bir kababotudur. Çaylarda  bitən kəsikotu insan əl və ya ayağını kəsdikdə  onun üstünə qoyub bağlayarsa, qısa bir müddətdə kəsilən yer sağalar. El arasında dəmrootu adlanan  xəndək kənarında və quzey yerlərdə bitən bu sarı çiçək dəmro, eqzema kimi dəri xəstəliyinin dərmanıdır. Populdaq  diş ağrısının dərmanıdır. Bağayaryağı iltihab (yara çirk edənda) olan yerə qoyub bağlanarsa yaranı tez yetişdirib çirki çıxarar və yara sağalar. Baharda qırxyarpaq qızıl güldən hazırlanan  gülsuyu çaya ləzzət verir, kəllə qənd ilə şərbəti qızdırmanı düşürür, ürəyi sakitləşdirir. Güldən çəkilən gülab atəşi düşürür, beyin damarlarını açır, dağ nanəsindən hazırlanan araq köp və sancılanmanın dərmanıdır. Qızıləhmədi alma  qan azlığının dərmanıdır, sini armud isə qanı sulandırır. Qəbələ dedikdə, əlbəttə, ilk ağla gələn meyvələr şabalıd, qoz və fındıq olur. Hər üçünün müalicəvi əhəmiyyəti çoxdur. Bu barədə çox yazılıb və zənn edirəm ki, bu dəyərli meyvələrin xeyrini hər kəs bilir, mənim yazmağıma ehtiyac yoxdur. Tək bir xüsusiyyəti demək istərəm – bunlar cildi gözəlləşdirir, hafizəni gücləndirir, mədə qıcqırmasının dərmanıdır. Sumaq və zirinc qan təzyiqinin dərmanıdır və damarların kirəclənməsinin qarşısını alır. Quzuqulağı və köbələk yaz yağışlarından sonra çoxalır və onlardan ləzzətli yeməklər bişirilir. Qəbələdə çaylarda və Nohur gölündə yetişən balıqlar çox ləzzətli olur. Qəbələ balı beyin damarlarını açır və yaddaşı  gücləndirir, xüsusəndə meşə balı. Bu belə olur, həyət arısı yiyəsindən küsüb ailəsi ilə birlikdə meşədə köhnə ağacların koğuşuna toplanır və orada özləri üçün şan düzəldib balla doldururlar və bu bal minbir dərdin dərmanıdır. Əlbəttə, belə balı tapmaqda  meşəbəyilər çox da əziyyət çəkmirlər, çünki arıların meşədə axını ilə o balın yerini  onlar daha tez  dəqiqləşdirirlər. 

 İlk baharda yaşıl otların arasında bitən əvəlik, quşəppəyi, gəlinbarmağı, gicirtqan, pərtətöyün, yarpız, qazayağı, əməkköməci, balba, pencər, unnuca, madımaq,  suyarpızı, pəl, cimcilim raziyana, kəröz, turşəng   və s.  bu göyərtilərdən qutab bişirilir, qovrulub  yeyilir,  dovğa və səbziqovurma bişirilir  və  yarpız döşəməli aşın  həliminə tökülür,  aşın altı və  qazmaqda istifadə edilir  ki,  belə aşın  ətri  həyətə girəndə belə insanı bihuş edir. Gicirtqan  ilk baharda 1) çiy-çiy dəsmalın arasına kitillənib yığılır, bir az da üstünə duz səpilib ovulur və duru turşu ilə ovuşdurulub yeyilir. (Onu da deyim ki, turşu  alça, gavalı, zoğal və əzgildən hazırlanır).  2) qaynar suda pörtlədilib sıxılır, sonra yağ-soğanda qovrulur, üstünə istəyə bağlı yumurta da  çırpılabilır. 3) son baharda (payızda)  yetişmiş çox xırda olan toxumu  hər səhər ac qarnına yeyilərsə döş və bədəndə olan şişləri əridər (bir xörək qaşığı təmiz bal + yarım çayqaşığı toxum)  4) gicirtqansıyığını bişirmək üçün soğan yağda qovrulur   litr yarım su +  bir balaca stakan düyü + iki dəstə gicirtqan incə-incə doğranıb üstünə tökülür və bir az duz, istiot da əlavə edilərək bişirilir, bu çox ləzzətli bir mövsüm yeməyidir. 5) gicirtqanın suyu bədəndə olan allergiya və qaşınma-səpginin və eləcə də saç tökülmənin dərmanıdır. Cimcilim və turşənq qotabda istifadə olunur, səbziqovurmaya  da töküldükdə  bunlar xörəyə xüsusi bir turşməzəlik və ləzzət  gətirir, bu təbii  göyərtilərdən olan yerdə səbziyə  limon duzu vurulmaz. Cimcilimdən yazbaşı cırdılı deyilən xörək bişirilir ki,  bu mədə-bağırsağı tənzimləyir, iştah artırır, damarlarda kirəclənmənin qarşısını alır. Bütün yuxarıda  adları çəkilən  göyərtilər  ilk baharda yeyilir və mümkün qədər yeyilməlidir, çünki onlar orqanizm üçün çox faydalıdır və müalicəvi  əhəmiyyəti vardır. Qəbələnin döşəməli aşı, şabalıd və qozla bişən balqabaq plovu, buğlamalı aşı, hinduşkadöşəməli aşı, bir çox şirniyat növləri, eləcədə üçqulaq paxlavası bütün Azərbaycanda məhşurdur. Bu nemətləri sadalamaqla bitməz, nadir ləzzətə malik olan  bu xörəklərdən yemək istəyənlərin sadəcə və sadəcə Bakıdakı “Qəbələ - Xanlar“ restoranlarına getmələri kifayətdir, çünki, elə gözəl bir dövranda  yaşayırıq ki, şəhərlə kənd arasındaki fərq artıq həll olunmuşdur.  Qəbələdən Bakıya hər gün su da daxil olmaqla, bütün nemətlər (eləcə də kərə yağı-yəni nehrə yağı,  pendir, şüyütlü  şor, normal şor, süzmə, təndirdə bişən çörək, sac əppəyi, ət, hindüşka və s.) gətirilir. Aşbazlar, çayçılar, xüsusi təcrübə keçmiş kababçılar və müştərilərə mədəni xidmət edən işçilər hamısı Qəbələdən dəvət olunmuşdur. Bir sözlə: “Welcome to Gabala!”  (Qəbələyə Xoş Gəlmisiniz!)

 Mən dağ qızı olduğum üçün və Qəbələdə böyüdüyüm üçün  bu dağların sirlərini daha yaxşı bilirəm. Onu da demək istəyirəm ki, Qəbələ dağlarındaki sarı torpaqdan bəhməz bişirərkən istifadə edilir, belə ki, üzüm sıxılır  sonra ağ torbada olan sarı torpağın üstünə tökülür və ağacdan asılır və altına qazan qoyulur. Üzümün suyu filtirlənir və suyu sabahacan damcı-damcı qaleyli mis tiyanlara tökülür, ona daqqo deyilir ki, səhər tezdən ac qarnına içilən bir stakan daqqo  damar kirəclənməsinin və qan təzyiqinin dərmanıdır. 

 El sənəti olan ən keyfiyyətli təndir Qəbələnin Pastar məhəlləsində düzəldilir ki, bu sənətlə  ancaq bir neçə ailə   məşğul olur.  Bu onların ata-baba sənətidir. Təndir üçün  dağdan xüsusi torpaq  gətirilir və  keçi tükündən istifadə edilir. Ən keyfiyyətli təndir Pastarda olur ki, bu təndirlər Baki daxil olmaqla Azərbaycanın  demək olar bütün şəhər və rayonlarında, eləcə də Dubaydan, Moskvadan tutmuş dünyanın hər yerində özünə müştəri qazana bilmişdir. Belə təndirlərdə bişən çörəyin dadı-tamı bam-başqadır. Qəbələdə bir Küsnət kəndi var. Bu kəndinin camaatı da ata-babadan miras qalan sənətləri ilə  çörək pulu qazanırlar.  Bunun üçün çox da xərc çəkmirlər, təbiətin onlara bəxş etdiyi torpaq, bir də insanlardaki işə olan qeyrət. Küsnət saxsı dolçaları, su üçün güyüm, piti qabları, nehrə (yəqin ki, Qəbələ restoranında nehrə yağı ilə  şor və peçin üzərində qızdırılmış sac əppəyinin tamını dadmısınız), dopu və s. yeyinti məhsullarını və eləcə də suyu keyfiyyətli və sərin saxlamaq üçün tayı-bərabəri olmayan qablardır. Bu qablarda zəfəran və şabalıdla bişən pitinin ətrindən və dadından isə  doymaq olmur. Hələ soyuducu olmayan zaman  qəbələlilər dağdan ovladıqları əti dopulara doldurub  su arxının içində basdırırdılar, ət lazım olanda suyu kənara yönəldib, açıb götürürdülər. Yenə su dopunun üzərindən axıb gedirdi. Sovetlər dövründə nadir dağ heyvanlarının və quşlarının ovlanması qadağan idi. Odur ki, ət ancaq gizlədilirdi, əgər bir qonşu mərdimazlıq etsəydi, ovçu tutula bilərdi, yoxsa onun həyətində ov əti olduğunu şeytan da bilə bilməzdi. Onu da deyim ki, Qəbələ dağlarında ən nadir ağaclar yetişir, ən hündür şəlalələr axır, dağlar  müxtəlif vəhşi heyvanlar ilə zəngindir.  

 Bir–iki kəlimə də Qəbələ camaatı haqqında  demək istəyirəm. Qəbələlilər təmiz qəlbli, böyüyə - kiçiyə hörmət etməyi bacaran, boy–buxunlu, gözəl, sadəlöv, xoştəbiət, hətta qarşısında əsəbi vəziyyətdə olan bir cahili  belə səbrlə dinləməyi bacaran, ailəsinə sadiq, dostluqda və qonşuluqda vəfalı, kişiləri  həyalı, qız – gəlinləri ismətli  bir xalqdır.  

1954-cü ildə Qəbələ 1 saylı şəhər məktəbindən məzun olduqdan sonra eyni ildə də Azərbaycan Dövlət Pedaqoji Xarici Dillər İnstitutuna daxil oldum. Tələbəlik illərim həyatımı sevinclə başladığım bir dövr idi. Şəhər həyatı, yeni insanlar, qrup yoldaşlarım, çox dəyərli professor-müəllim heyəti, yəni qaynar bir həyat. Mən ilk  gündən öz-özümə dedim: “Bura bir dənizdir, üzə bilən sağ qalacaq, üzə bilməyən batacaq, mən cox ağıllı, ölçülü-biçili  hərəkət etməliyəm”. Bu fikirlər haradan mənim ağlıma gəlirdi, heç özüm də bilmirdim, amma mənə elə bil kimsə bunu deyirdi. Həyatım boyu məni gizli bir qüvvə beləcə idarə edib və indi də edir. Qrup yoldaşlarım hərəsi Azərbaycanın bir guşəsindən, ətrafımdaki insanlar müxtəlif xarakterli. Mənə bunları söyləyib, mənə öyüd-nəsihət verəcək valideynlərim yox idi. Bakıya on il bir sinifdə oxuduğum qardaşım ilə gəlmişdim və hər ikimiz də yüksək bal toplayaraq  instituta daxil olmuşduq, faqat hər ikimizin maddi və mənəvi köməyə ehtiyacımız  vardı, bir xoş sözə ehtiyacımız vardı, dərdimizi paylaşmağa, sevincimizi bölüşməyə ehtiyacımız vardı. Təəssüflər olsun... Bir gənc qızın ailədən məsləhət almağa ehtiyac duyduğu o yaş dövründə mən ondan məhrum idim. Heç kimə də qəlbimi açmırdım, çünki qarşımdakinin mənə məsləhət verəcək ağılda olacağına ınanmırdım, səhv yola yönəldəcəyindən  qorxurdum, axı onu özümdən ağıllı görmürdüm. Qrup əlaçısı və  institut komsomol təşkilatının katibi idim. Birinci kursun sonunda institut üzərə keçirilən “ingilis dilinin  ən düzgün tələffüzü” mövzusunda müsabigə keçirilirdi. Müsabiqədə, mən birinci yeri tutmuşdum və mükafatlandırıl-mışdım. Bu mənim dəyərli jüri üzvləri tərəfindən  aldığım ilk mükafat idi, hər şeydən əvvəl ilk qürur hissim idi, belə çıxırdı ki, mən birinci kursun sonunda tələbələr arasında ingilis dilini ən düzgün tələffüzlə öyrənən bir tələbə idim. Bəlkə də o sevinc duyğuları məni indi tutduğum professor vəzifəsinə qədər gətirib çıxartmışdır. 

Tələbəlik illərimdə tanış olduğum və indiyə kimi dostluğumuzun davam etdiyi, Zəkiyyə xanımın mənim həyatda formalaşmamda cox təsiri olmuşdur. O, yetərincə həyat təcrübəsi olan ziyalı  bir xanım idi.  Azərbaycanın görkəmli şairi Səməd Vurğunun əmisi qızı, tanınmış şair Zeynal Xəlilin həyat yoldaşı idi. İnstituta daxil olanda dörd övladı vardı. Biz onunla ilk gündən dostluğa başladıq, amma mən ondan  çox çəkinir və  utanırdım. Dərslərimizi birgə hazırlayırdıq. Həyatı boyu əsərlərini sevə-sevə oxuduğum şair və yazıçıları onların dilindən daha yaxşı tanımağa başlamışdım. Səməd Vurğunu  ilk dəfə onlarda görmüşdüm. 1955-cı il idi, bir gün Zəkiyyə xanım məni evlərinə dəvət edərək dedi ki,  Moskvadan gonağımız gələcək-türk şairi Nazim Hikmət, sən ədəbiyyatı çox sevirsən,  maraqlı söhbətlərini sən də dinləyərsən. Zeynal Xəlil ailəsinə Nazim Hikmətlə bərabər Səməd Vurğun, Mehdi Hüseyn, Suleyman Rüstəm və digər qonaqlar da  gəlmişdi. Nazim Hikmət  Bakiya həyat yoldaşı Valya ilə gəlmişdi. O, o zamanlar  kommunizm ruhlu sair olduğu üçün Türkiyədən sürgün olunmuşdu. Nazim Hikmət Bakıya Azərbaycan Yazıçılar İttifaqının dəvəti ilə gəlmişdir. O, arada bir söhbət əsnasında hiss edilməyəcək tərzdə, astadan deyirdi ki, bu gavur qızının yanında məndən hər şeyi soruşmayın, bizim dili bilir. Bu o demək idi ki, onu həmişə güdürlər, bəlkə də bu belə deyildi, amma onun canında hələ də qorxu var  idi. Beləcə,  mənə də Türkiyənin  bu  tanınmış şairini görmək nəsib olmuşdur. Günlər, aylar  bir-birini  əvəz edirdi , institutda mənimlə oxuyan çox dəyərli  yoldaşlarım var idi, amma mənim rus sektorunda diqqətimi həmişə bir qız cəlb edirdi. O, çox zövqlə  geyinirdi, əla oxuyur və ictimai işlərdə fəal iştirak edirdi. Bir sözlə, bu tələbə institutda  müəllim və tələbələrin diqqətini  özünə cəlb etmişdi. Amma hər ikimizin taleyi iş həyatında da birləşdi.  institutda müəllim kimi işləyəndə də ona qarşı sevgi və hörmətimi davam etdirirdim. Dövlət imtahan komissiyasında çox vaxt eyni komissiyada imtahan götürürdük, bir gün onu dövlət imtahanından Mərkəzi Komitəyə çağırdılar,  oradan gələndə artıq REKTOR idi. Sonra  mən kafedra müdiri seçildim  və s. və s. Bu dostumun adı Zemfira idi. İndi mən, Respublika  Qadınlar Cəmiyyətinin prezidenti kimi bütün dünya  qadınları ilə işləyən Azərbaycan Milli Elmlər Akademiyasının müxbir üzvü, filologiya elmləri doktoru, professor Zemfira Verdiyevanın  xarici əlaqələr üzrə muaviniyəm. Azərbaycanda və bütün dünya qadınları ilə geniş iş apaririq. Mənim bu gizli sevgi və hörmətim 50 illik dostluğa çevrildi. Mən də 1959-cu ildə həmin institutu “Fərqlənmə diplomu” ilə bitirmişdim. “Dövlət imtahan komissiyası”nın və eləcə də onun sədri o zamankı ali təhsil naziri professor Mehdi Mehdizadənin qərarı ilə mənə “Ali məktəbdə ingilis dili müəllimi” hüququ verilmiş və diploma bu şərəfli vəzifəm yazılmışdır. Odur ki, o zamandan başlayaraq bugünə kimi ali məktəbdə gənc nəslin təlim-tərbiyəsi ilə məşğul olmuşam.

İlk gündən elmi işə böyük marağım var idi, odur ki,  dərs deməklə yanaşı elmi işlə də məşğul olmağa başladım və tələbələrimi də elmi işə cəlb edirdim. Bir müddət institutda tələbə elmi cəmiyyətinin (TEC) rəhbəri kimi  fəaliyyətimi davam etdirdim. 1976-cı ildə “Ara söz və cümlələrin qramatik – intonasiya xüsusiyyətləri (Eksperimental analizi)” mövzusunda dissertasiya müdafiə edərək alimlik dərəcəsi aldım. Dissertasiyamın  sonuncu hissəsini – exsperimental təhlili - Lomonosov adına Moskva Dövlət Universitetində və Sankt-Peterburq (Leninqrad) universitetindəki exsperimental mərkəzdə tanınmış dilçilərin, eləcə də akademik Artyomo-vun rəhbərliyi altında  yerinə yetirmişəm. 1977-ci ildə rəhbərlik etdiyim “İnğilis dilinin fonetikası” kafedrasına dosent vəzifəsinə seçildim.

 1978-ci ildə Azərbaycan Kommunist Partiyası Mərkəzi Komitəsi nəzdində yaradılmış Marksizm-Leninizm Universitetinin  ali məktəb və elmi işçilər fakültəsinə daxil olmuş və 1980-ci ildə oranı əla qiymətlərlə bitirərək ideoloji kadr ixtisasına yiyələndim. Və beləliklə də “İngilis dilinin fonetikası” kafedrasında müdir vəzifəsini davam etdirərək  1990-cı ildə həmin kafedrada professor vəzifəsinə seçildim.

Mən 1982-ci ildə SSRİ Ali Təhsil Nazirliyinin elm adamlarının və eləcə də ingilis dili mütəxəssislərinin elmi araşdırmalar aparmaq və ixtisasını artırmaq məqsədilə İngiltərədə təşkil etdiyi uzunmüddətli xarici ezamiyyətə dəvət olunmuşdum. O  dövrdə mərkəzi aparat tərəfindən belə kurslara hər respublikadan ildə bir nəfər dəvət  olunduğu üçün, bu çox böyük bir etimad və müvəffəqiyyət sayılırdı. Eyni zaman kapitalist ölkəsinə göndərilən alim hərtərəfli imtahandan keçirilirdi. O, savadlı olmalı, mənəvi dəyərə sahib, iradəsi nəfsindən üstün, ürəklə deyil, ağılla hərəkət etməyi bacaran, təmiz nəslə sahib olan, yəni həbsdə və xaricdə heç kəsi olmayan bir şəxs olmalı idi. Bunların hamısı “Spravka Obyektivka” deyilən bir sənəddə toplanıb Moskvaya göndərilirdi və bu sənəd bir il  namizədliyi verilən şəxsdən xəbərsiz yoxlanılırdı. Beləliklə, mən 1982-ci ildə o fəxri ezamiyyəti qazanmışdım, onu da deyim ki, özümlə fəxr edir və  qürur duyurdum, əlbəttəki,  sevinirdim. Mən bir neçə dil bilirdim, sovet rejimində və eləcə də Heydər Əliyev  siyasəti ilə püxtələşmiş, ikinci  bir universiteti - Mərkəzi  Komitə nəzdində yaradılmış   universitetin ideoloji  kadr fakültəsini bitirmiş bir ziyalı  idim.  Hər bir xarici ezamiyyətə həm bilik, həm də siyasi cəhətdən  tam  hazırlıqlı olmalı idim. Bu mənim üçün   çox gərgin və məsuliyyətli bir vəzifə idi, çünki  mən Azərbaycanı təmsil edirdim, onun adını və ziyalısını uca tutmalı, Azərbaycanı dünyaya yüksək səviyyədə tanıtmalıydım. Təyyarəmiz Şeremetyev beynəlxalq  təyyarə limanından  Birləşmiş Kırallığın  Hitrou  hava limanında yerə enir, kömrük və pasport  yöxlamalarımız tamamlandıqdan sonra,  səfirliyin  bir qrup  işçiləri  bizi gül- çiçəklə garşılayıb, hal-əhval  bildikdən sonra bizi rahat maşınlarla səfirliyə aparırlar. Bir saatlıq iclasda bizim proqramımız və vəzifəmiz barədə danışdılar.  İki – üç  gün Londonla  tanış olduq. Orada ikən Böyük  Britaniya  konsulluğunda  sover alimləri ilə tanışlıq  görüşü oldu və bizim şərəfimizə qonaqlıq  verildi.  Dörd gün  sonra  əsas  iş yerimiz Oxforda  getdik.  

 Oxford  dünyada təhsil ocağı kimi tanınır,  bu bir faktdır. Tanınmış insanların əksəriyyəti Oxford universitetlərində təhsil almış və elmi işlərini orada tamamlamışlar.  İngilis dilindəki lüğətlər əsasən Oxfordda buraxılır. Biz də bütün imkanlardan istifadə edərək bu təhsil sistemindən yararlanır-dıq. O zamanlar sovetlər xarici ədəbiyyat blokadasında idi, odur ki. acgözlüklə bütün günü işləyirdim, dərsdən sonra kitabxanada kitabları oxuyur, qeydlər edirdim.  Axşam yeməyindən sonra evdə tədrisə aid vidio kasetlərə baxırdım. Şekspirin “ Hamlet, Otello, Kral Lir”. Bernand Sounun “Piqmalyon” və s. kasetlərinə baxıb  bəzi monoloqları öz dəftərimə yazırdım . İndi demək olar o vidiokasetlərin hamısı mənim kitabxanamda var.  Amma o zaman  nə qədər əziyyətlə oxuduğum yadıma düşəndə, “bu rahatlıqdan istifadə edin, ay gənclər”- demək istəyirəm. “Siz Azərbaycanın gələcəyisiniz, yaxşı savad alın, bütün imkanlardan istifadə edin”. İndi mən xeyriyyə işləri ilə məşqulam. Azərbaycan Respublikası Qadınlar Cəmiy-yətinin xarici əlaqələr üzrə müavin vəzifəsində işləməklə yanaşı, “Xoş Niyyət” Xeyriyyə İctimai Birliyinin prezidentiyəm. Birbaşa tələbə auditoriyası ilə əlaqəm yoxdur, amma televiziyadaki diskusiyalarda  çox bacarıqlı və məntiqlə danışan gənclərimizi gördükdə çox sevinirəm.  Demokratik bir ortamda yaşayırıq. Hər sahədə olduğu kimi, elm və təhsil sahəsində də əlbəttə, yerinə oturmamış, artıq və əksik tərəflər vardır, odur ki, bacarıqlı gənclərimizin üzərinə çox böyük vəzifələr düşür. Yolunuz açıq olsun, deyirəm.   Fəqət indi də compüter, cib telefonları (hər yeni model çıxdıqca yenisini almaq həvəsində olan gənclər), yeni model maşınlar, istənilən vaxt xaricə getmək imkani, lüks maqazinlər, geyim-kecim, istirahət yerləri və demokratiyanın onlara bəxş etdiyi sərbəstlik olan yerdə əlbəttə, çox gənclərimizin saatlarla kitabxanaların zalında oturub dissertasiya yazmaq həvəsləri olmaz.

İngiltərədə müəyyən bir proqram üzrə işləməyə başladıqdan sonra  digər universitetlərin də təhsil sistemi ilə tanış olurduq. Camridge, Caventry, Brighton universitetlərində tanınmış fonetist və dilçilərldən  dərs alırdım. Onlardan dəyərli məsləhətlər alır, universitetlərin kitabxanalarında və İngiltərənin ən zəngin kitabxanası olan Bodlian kitabxanası, eləcə də Britaniya Muzeyindən zəngin material toplamışdım. Azərbaycana dönən kimi 1983-cü ildə “İngilis dilinin fonetikası” (müştərək) dərs kitabını yazdım. Bu da institutun  yarandığı gündən tələbələrimizə öz müəllimləri tərəfindən yazılıb  istifadəyə verilən ilk dərslik oldu. İngiltərədə olduğum müddətdə ingilis dilinin tədrisinə dair çox şeylər öyrəndim və gələndən sonra tələbələrim və  ingilis dili müəllimləri ilə görüşlər keçirir,  mətbuatda çıxış edirdim. Biz böyük bir ailə idik, təhsillə əlaqədar çox geniş diskusiyalarımız olurdu, bizim tərəddüd  etdiyimiz problemləri isə ingilis dilçiləri izah edirdi. İngiltərədə  ikən ingilis xalqının tanınmış şairi  Vilyam Şeksprin doğulduğu və yaşadığı Stratfort şəhərinə getdik. Şəhər demək olar ki, Eyvin çayının üzərində yerləşir. Şəhərin adı təsadüfi deyildir ki, Eyvin üzərində Stratfort (Stratfort apon Eyvin) adlanır. Öz gözəlliyi etibarı ilə bir növ Sankt-Peterburq şəhərinə oxşayır, ancaq Stratford balaca şəhərdir. Eyvin çayı şəhərin ortasından axır. Stratfort  çayı burula-burula şəhərə elə  sarılıb ki, elə bil onu qucaqlayıb və  çay boyu qayıqlar,  yan-yörəsi gül-çiçək, çayın hər iki tərəfi müxtəlif həndəsi fiqurlarla salınmış çəmənliklər və oturmaq üçün qoyulmuş skamyalar adama üzərində gül butalarını andıran yaşıl xalını xatırladır. Təbiətin gözəlliyinə söz ola bilməz. Görünür buralara xüsusi  qulluq olunurdu. Onu da qeyd etmək istəyirəm ki, hər il aprel ayının 17-si Stratfordda  dünya ədəbiyyatçıları  toplaşaraq Sekspir  günlərinə həsr olunmuş konfrans keçirirlər. Biz də Sekspir teatrında onun bir əsərinə tamaşa etdik. Yay olmasına baxmayaraq, hamımız üşüyürdük. Hara getsək özümüzlə isti jaket götürürdük. Ən əvvəl Şeksprin Stratfortdan bir az aralıda  Arden kəndində yerləşən evini ziyarət edirik. Bura Şeksprin anası xanım Meri və atası Con Şeksprin evi idi. Vilyam Şekspir bu evdə doğulmuşdu və onun  beşiyi və şəxsi əşyaları olduğu kimi saxlanılırdı. Evlərin hamısında qədimdə bizim kənd evlərində olduğu kimi rəf və rəflərdə sini, kasa, boşqab və digər qablar bəzək əşyaları qoyulmuşdu. Dilo yerində ət kötüyü, şirniyyat bişirən qablar, formalar və dörd xoruz fiquru, stolun üstündə meyvə üçün ağacdan düzəldilmiş tabağa bənzər vaza qoyulmuşdu. Otağın içərisindən pilləkənlərlə 2-ci mərtəbəyə qalxırıq. Ora Şekspir ailəsinin yataq otağı olmuşdur. Orada çarpayı, üstündən asılan tüfəng və Villiyamın naxışlı beşiyi, ocaq və od götürmək üçün maşa və təndirdə çörək qızartmaq üçün koğa  nəzərə çarpır. Adi  kənd evləri kimi həyətlə baxçanı çəpər ayırmışdır, həyətdən bağa ara qapıdan (kiçik qapı)  keçib, Şekspirin bağından alma, gavalı və digər meyvələr dərib yeyirdik. Heç ömrümdə ağlıma gəlməzdi ki, mən nə zamansa  Şekspirin evini ziyarət edəcəm, bağının  meyvəsindən yiyəcəm.  Şekspir  əsərlərinin birində deyir:. “We are toys in the hands  of God” (biz Allahın əlində bir oyuncağıq).  Otların arasında gözümə gicirtkan, quşəppəyi, pencər və bizim kəndlərimizdə bitən digər göyərtilər dəyir. Təbiət və onun nemətləri necə də bütün dünyada bir-birinin bənzəridir. Bu qanunu heç kəs poza bilməz,  çünki  o,  Allahın  xəzinəsidir.  Hansı ölkəyə gedirəmsə ən birinci diqqət etdiyim şey təbiətdir, sonra o millətin örf-adəti. Bütün dünyada təbiət eyni, insanlar fərqli, düşüncələr müxtəlifdir.  Məncə, dünyanın qloballaşmasına  daha çox ehtiyac vardır. Bizi Şekspirin  böyük  gızı  Susannanın  evinə dəvət edirlər,  o evdə bir az istirahət edirik və şam yeməyindən sonra Oxforda  dönürük. Oxford  bizim   İngiltərədə oldugumuz  müddətdə daimi yaşayış  yerimiz idi, çünki  bura yuxarıda dediyim kimi  dünyanın ən tanınmış  təhsil ocağı  idi. Biz burada proqrama uyğun  olaraq bütün günü çalışırdıq. Restoranda  bizim üçün ayrılmış bölümdə sabah, günorta və axşam yeməyini də  birlikdə yeyirdik. Hara gedirdiksə bizə ruslar (sovet respublikalarından olduğumuz üçün) deyirdilər. Başqa stollarda digərlərinin gəlib nahar edib getdiklərini də görürdük. Bir gün  9-10  yaşlarında olan gözəl bir qız uşağı  biz yemək yeyərkən mənə yaxınlaşdı və ingiliscə dedi: - “Xala, siz azərbaycanlısınız?  Anidən verilən bu sual gözlənilməz idi, yanımda oturanlar da dönüb baxdı. Burada  sizin hamınıza rus deyirlər, amma mənim atam deyir ki, o xanım rus ola  bilməz, o, azərbaycanlıdır. Atam deyir ki, onun bacısının da  belə gur saçları varmış. Mənim atam, anam və  qardaşım, bax, orada oturublar və bu kiçik hədiyyəni də  sizə yolladılar. ”Sağ  olsunlar”, - deyib, çevrilib baxdım, qızın və qardaşının adını soruşdum. Əminə, Səbuhi-dedi.  Hədiyyəni yanımdakilər görsün deyə həmən açdım  və qıza təşəkkür etdim. Bir neçə dəfə ayrı-ayrı adamlar (əlbəttə, ruslar) məndən soruşdu ki, sən bu ailəni əvvəlcədən tanıyırdınmı? Yox – deyirdim. Bax, sovet dövrünün bu cür xoşagəlməz psixoloji basqıları vardır. Axı “spravka obyektivka”da  yazmışdım ki, xaricdə tanıdığım yoxdur.  Bu əhvalat mənim  sevincimdən  çox, bir müddət əsəbi qalmağıma səbəb oldu. Belə şeylər insanı çox gərgin saxlayırdı. Əlbəttə, onların yanına gedib salamlaşmaq və onların hədiyyəsinə təşəkkür etmək üçün də izin vermədilər. 10-15 gün sonra  həmin kişinin  qara lentlə haşiyələnmiş  rəsmini  universitetin fəxri bir guşəsində asıldığını gördüm. Çox üzüldüm. Bunun İran azərbaycanlısı professor İNAYƏTİ olduğunu öyrəndim. Doğrusunu deyim ki, onun ölümü  mənə çox pis təsir etdi.  Şah devrildikdən sonra o, İrana dönə bilməmiş, ingilis qadınla evlənmişdir.  Onun dediyi “mənim bacımın da belə gur sacları vardı” sözlərindəki nisgili, bir də doğmalarının həsrəti mənə sonradan daha çox təsir etmişdir.  Professor İnayəti şah rejimində  İngiltərəyə oxumağa göndərilən on gəncin  rejim devrildikdən sonra onların təqaüdünün kəsmişildiyi üçün onlara da öz maaşından aylıq pul yardımı edirmiş. Səmimi deyim ki,  ilk dəfə xeyriyyəçilik etmək fikri məndə o zaman yarandı. Professor istirahət üçün Fransaya gedəndə  təyyarədə  keçinibmiş. (Allah rəhmət etsin).

 Boş vaxtlarımızda Londonu yaxşı tanımaq üçün  piyada gəzməyə çox   üstünlük verirdik. Şarlotte  Street-də yaşayırdıq. Bir gün  ən böyük park sayılan Hayd Parka gedirdik. Parkın yaxınlığında  bir tribuna vardı, bir kişi  orada  bərkdən-bərkdən nə isə danışırdı. Yoldan gedənlər dayanıb bir az dinləyib, hətta əl çalıb, çıxıb gedirdilər. Biz bunun nə olduğunu bilmirdik, odur ki,  biz  qadınlar  da dayanıb onun dediklərini dinlədik. O, hökumətdən, dövlətdən öz narazılığını bildirirdi, qışqırırdı, söyürdü və s. Bir az dinlədikdən sonra biz də yolumuza davam etdik. Sonradan öyrənirik ki, heç demə bu tribuna xəstə, əsəbi və dərdli adamlar üçündür. Danışır, istədiyini deyir, bir az sakitləşir və hətta əl çalanlardan ruhlanaraq oradan düşüb gedir. Yeri gəlmişkən onu da geyd etmək istəyirəm ki, İtaliyanın Roma şəhərində də belə bir yer var. O, tuncdan tökülmüş əsgər heykəlidir. Kimin  qonşudan, ata-anasından, arvadından, dostundan, iş yoldaşlarından umu-küsü və incikliyi varsa yazır, aparıb heykəlin üstünə yapışdırır, əlbəttə, maraq xatirinə gedən-gələn də bu yazıları oxuyur. Kim bilir, bəlkə də o adam özü kənarda durub baxır  və ürəyindən tikan çıxır  və beləliklə də sakitləşib çıxıb gedir. Yerli adamlar bunu bildikləri üçün buna heç məhəl qoyan da yoxdur. Burada dayanıb danışanları dinləyənlər və ya məktubları oxuyanlar ancaq belə şeylərə alışqan olmayan turistlər və xaricilərdir. Bütün bunlar bizim alışqan olmadığımız şeylər idi. Hayd Parka  dünyanın ən bğyük parklarından biridir desəm yanılmaram. Orada  xeyli oturub istirahət edirik, parkın içərisindəki gölə və at yarışlarına  baxırdıq. Bütün  alimlər demək olar orada idi.  İngilis dili müəllimləri əsasən qadinlar olduğu üçün  demək olar aramızda  üç-dörd nəfər kişi var idi, onu da qısa bir müddətdən sonra öyrəndik ki, sənətlərində müəllim yazılmasına baxmayaraq onların bu ezamiyyətdə vəzifələri başqadır. Onlar çox  gəzintilərə bizimlə getmirdilər, ancaq aramızda olan söhbətləri onlara sızdıranlar var idi, odur ki, hər kəs öz işini yaxşı bilir,çox ehtiyatlı hərəkət edirdi.  Nə isə... Parkdan gecə yenə gəzə-gəzə gəlirdik, artıq çox gec idi.  Londonun mərkəzi küçəsi olan Oxford meydanında gecə maqazinlər açıq, alış-veriş edənlər, səs-küy və s. var idi. Ruslar deyir-gülür, anektod danışır, tam sərbəstliklə bərkdən danışıb gülüşürdülər,  çünkü  bilirdilər ki, gecenin bu yarısında burada rusca anlayan tapılmaz. Bir yaşlı ər-arvad qol- qola gəzirdilər, gecə saat 3 idi. Bunlar bizə yaxınlaşıb astadan “ Devoçki,  pozdno, idite domoy”- deyib ayrıldilar. Deməli,  bu iki nəfər biz evdən çıxandan ta biz evə dönənə kimi bizi izləyirlərmiş. Ruslar açıq-saçıq danışdıqları üçün çox utandılar,  Avgust ayı idi, bir  gün Teyt Qallareyasına gedərkən uzun bir yolu yenə də piyada getməyi qərarlaşdıq. Bunun səbəbi isə çox yorulmağımıza baxmayaraq  hər yeri öz gözlərimiz ilə görmək istəyi idi. Ricent street ilə gedib Trafalqa meydanına  gəlirik, bir az istirahət etdikdən sonra Vaythol, Biq-Ben, Parlamənt street ilə gedib Teyt gallareyasına tərəf dönürük. Viktoriya  bağının qarşısından İngiltərənin ən böyük çayı olan Temza çayı axır və bu çayın üzərində  27  körpü vardır. Bu körpülərin ən qədimi London Bricdir (körpü) ki, o, X11 əsrdə tikilmişdir.  Temza çayının  sahilində oturub çay içir,  bir az dincəldikdən sonra nəhayət, Teyt Qallareyasına daxil oluruq,  60 qallareyadan ibarət olan, əsasən təbiət təsviri və ailə-məişət mövzularını əks etdirən məhşur rəssamların əsərləri sərgilənən, bu muzeyi bir gündə baxıb bitirə bilmədik. Londonda getdiyim maraqı erlərdən biri də “Madam Tsyö” muzeyi idi. Dünya liderlərinin və eləcə də rəsmi düyünlərin mumdan düzəldilmş heykəlləri o qədər təbiidir ki, insan onları əslindən ayırmaqda belə  çətinlik çəkirdi. Backingham Palace –kralet ailəsinin yaşadığı Saray, kraliçanin ibadət etdiyi kilsə və s. və s. Mən orada olanda kralicanın  oğlu Andryu Malvina adaları uğrunda gedən müharibədə iştirak edirdi. Hər gün televiziyada müharibənin  qızgın  bölgələrindən  onu da göstərirdilər. (Onu da qeyd etmək istəyirəm ki,  kraliçanın nəvəsi,  Çarlz – Diana cütünün  kiçik oğulları Hərri də əsgərliyini 2007-ci ilin aprel ayından başlayaraq ən ağır müharibə bölgəsi olan  İraqda  çəkmək qərarı alıb). 

Bütün bu yerləri  dəmir qapılarla bağlı olan sovetlər dövründə  ingilis dilindən  tədqiqat aparan  və kitab yazan bir alimin görməsi, orada işləməsi ancaq Moskvanın  izni ilə mümkün olurdu.

 İngilislər, ümumiyyətlə, köhnə adət-ənənələrinə sadiq, onu qoruyub saxlamağı sevən bir millətdir. Ailələrin yaşadığı evlər hündür mərtəbəli deyildir.  İngilis yazıçılarının evlərini ziyarət edərkən bizə daha müfəssəl məlumatlar verilirdi. Məhşur şair, bir çox əsərlərin, eləcə də “Abidos Gəlini”poemasının müəllifi  Corc Gordon Bayronun ev-muzeyini ziyarətə gedərkən yolüstü Vinzə qalasına gedirik, orada  istirahət məqsədi ilə alimləri vertalyotla yarım saatlıq səma gəzintisinə  aparırlar. Yerə endikdən sonra tovuz quşlarına baxa-baxa parkda ot üstündə lanç (ikinci səhər yeməyi) edirik, lanç hər kəs üçün ayrı-ayrı koropkalarda hazırlanırdı,bir günlük yola çıxarkən, içərisində yeməklə bərabər içəcək və iki ədəd meyvə də qoyulurdu. İstirahətdən sonra yolumuza davam edik, Caventry şəhərinin də  öz  gözəlliyi olan bir yerdir, orada Bayronun evini ziyarət etdikdən sonra Londona dönürük. Londonda ikən bir neçə dəfə kralet ailəsinin yaşadığı Bakinqhəm Sarayina gedib, səhər saat 11-də qırmızı dəbilqəli  qorumaların fəxri qaravulda dayandıqlarını və kraliçənin ag karetada ziyarətlərə getdiyiniə tamaşa edirdik. Saat 12-1 arası isə  Sarayla üzbə-üzdəki Ceymz istirahət parkında  gölün kənarında oturub lanç edib istirahət edirdik. 

Proqrama əsasən  bir gün İngiltərənin ən yaxşı şəhərlərindən biri olan  Lamanş boğazında yerləşən Brighton şəhərə getdik. Bu şəhər əvvəl balıqçılıqla məşğul olan balaca bir kənd imiş. Bu torpağa maraq ilk dəfə 1750-ci ildə doktor Riçard Russelin  sakit dəniz havasından, onun duzlu suyunun sehirli aləmindən söz açan və insan müalicəsindəki xeyrindən  bəhs edən kitabından sonra yaranıb. Bir müddət sonra  Kral  1V  Georgi və onun adamları oraya gedir sağlamlıqlarını qorumaq üçün orada məskən salırlar.  Qısa bir müddətdə dəniz kənarında gözəl bir kurort və mədəniyyət mərkəzi olan şəhər salınır. Lamanş sahillərində  oturub  dincəlmək mənim  də qismətimdə varmış. Bir saat şəhəri gəzib-dolandıq, sonra Brighton  universiteti ilə tanış olduq. Günün  sonunda, “Golden Girl”(Qızıl Qız)  restoranında  sovet alimləri  şərəfinə təşkil olunmuş şam yeməyindən sonra Londona yola düşürük. Sabahı gün mənim London universitetində tanınmış fonetist, onu kitablarından tanıdığım professor Gimson ilə görüşüm olmalı idi. Onunla  görüşmək istədiyimi  bir ay əvvəl  Oxfordda olarkən bildirmişdim. Mən İngiltərəyə gedəndə rəhbərlik etdiyim kafedra üzvlərim çoxlu suallar yazdırmışdılar mənə, çünki, tələbələrimizə ingilis dilini düzgün tələffüzlə öyrədən ancaq bu kafedranın  müəllimləri  idi. Odur ki, tədris zamanı qarşıya çıxan çətinliklər və yenilikləri mənim vasitəm ilə bir ingilis  fonetistin dilindən eşitmək  istəyirdilər. Mən görüş zamanı özümlə maqnitafon və kaset aparmışdım, verdiyim sualları və onun cavablarını olduğu kimi yazmağa nail oldum. Beləliklə, bizə tədris zamanı tərəddüdlü görünən bütün məsələləri qayıtdıqdan sonra kafedra müəllimləri ilə müzakirə etdik,  ingilis dili fakultəsini əvvəllər bitirmiş tələbələrimizin də bu yeniliklərdən xəbərləri olması naminə qəzetlərdə bir neçə məqalə yayımladım. O zaman xaricdən az ədəbiyyat alınırdı, odur ki, mən İngiltərədən dəyərli tədris materialı gətirmişdim. Azərbaycana gələndən sonra digər institutlarda işləyən tələbələrim də  həmin  kitabları kserokopiya edərək istifadə etməyə başladılar.

 İngiltərədə ikən çox agır proqram üzrə işləyirdik, ali məktəb və elm adamlarının daha yüksək səviyyədə hazırlamaq məqsədi ilə təşkil olunmuş bu  proqram  əvvəlçədən hazırlanmışdır . Həftədə bir dəfə proqramda “free hour” (sərbəst vaxt) yazılmışdı. Deməli,  bir saat boş vaxtımız olurdu, o da nəzarətsiz olmurdu. Moskvalı  proqram koordinatoru bir-bir hamıdan kim nə edəcəyini soruşurdu, kimi kitabxanaya gedəcəyini, kimi şəhərdə gəzəcəyini ( üç nəfərdən az olmayaraq şəhərə çıxmaq olmazdı), kimisi evdə istirahət edəcəyini söyləyirdi, o da yazırdı, sonra da bunu gizlincə yoxlayırdılar. Əgər bir adam dediyinin əksini etmişsə, sabahı gün toplantıda ona xəbərdarlıq edilirdi və o adam haqqında nəsə qeydlər aparırdılar. Bu o demək idi ki, o adam qaydalara riayət etmir və xaricə növbəti səfərlərdən məhrumdur.  Bu gərginlik və yorgunluq bizi yamanca sıxırdı. İngilislər bunu hiss edirdi və bu onların xoşuna gəlmirdi. (Əlbəttə, demokratik ölkələrdə belə basqılar heç kəsin xoşuna gəlməzdi, məhz Sovet rejiminə nifrət də buradan  doğurdu). Sovetlərin  hər yerindən olan alimlər, ingilis dili mütəxəssisləri, əsasən qadınlar olduğu üçün bizim  dostluğumuz indi də davam edir. 

Biz İngiltərədən  döndükdən sonra bir-birimizlə əlaqə saxlayırdıq, fikir mübadiləsi edir, yazdığımız məqalələri və aspirantlarımızın dissertasiyalarını bir-birimizə rəy üçün göndərirdik, ailə-uşaq problemlərimizə qədər hər bir məsələdə bir-birimizə kömək olmağa çalışırdıq. Heç unutmuram, Çernobıl faciəsində Kiyevə (Ukrayna) professor Antonina Nikolayevnaya zəng edərək qızı Anjelikanı  Azərbay-cana – mənim evimə yollamasını, onun səhhəti və qayğısı ilə özümün məşğul olacağımı dedikdə qəhərləndi, ağladı və çox-çox təşəkkür etdi. Onu da fəxrlə deyə bilərəm ki, dünyanın hər yerində, eləcə də bütün respublikalarda ürəklə qapısını döyüb girə biləcəyim evim var, eləcə də mənim evimin qapısı bütün dostlarımın üzünə açıqdır.

1987-ci ildə hələ kafedra müdiri ikən Moskvadan ikinci bir xoş xəbər aldım. Amerika Birləşmiş Ştatlarının Corctaun Universitetinə tədqiqat aparmaq üçün dəvət olunan alimlər arasında Azərbaycandan  tək  mənim adım  var idi. Mən orada da zəngin biliyə yiyələnir, elmi-tədqiqat işləri ilə məşğul olur, zəngin material toplayırdım. Mənim  Amerikada həmkarlarım arasında ən səmimi  dostluq etdiyim,  “Sovet- Amerika ədəbi əlaqələr” kitabının müəllifi, Moskva Dövlət Universitetinin professoru  Valentina Suşkova və Vilnyus Dövlət Universitetinin professoru Milyauskene Layma idi. Amerikaya gedəndə Moskvadan Vaşinqtona Şeremetyev- Dallas  marşrutu ilə uçuruq. Yolda təyyarəmiz Kanadanın Gander təyyarə meydanında yerə enir. Bu təyyarə meydanı 19 iyun 1955-ci ildə  İngiltərə kraliçəsi Yelizaveta tərəfindən açılmışdır. Oranı gəzirik, bir az istirahət edirik. Görünür heyət dəyişirdi, çünki, təyyarənin komandiri Novitski və heyət sərnişinlərlə görüşüb, hamımıza yaxşı yol arzuladılar və təyyarəmiz  başqa heyət ilə səmanın dərinliklərinə kurs götürdü və beləcə  yolumuza davam etdik. Təyyarəmiz Stokholm, Oslo, İrlandiya, Atlantik okeanı üzərindən keçərək Dallas təyyarə meydanında yerə endi.  Bizi Vaşinqtonda  sovet səfirliyinin nümayəndələri gül-çiçəklə qarşıladılar, oradan maşınlara oturub birbaşa səfirliyə gəldik. Səfir və səfirliyin məsul işçiləri ilə görüşlərimiz oldu. Vaşinqtonda qaldığımız müddətdə çox gərgin program üzrə işləyəcəyimizi, əsasən təhsil və tədqiqat yerimiz Corctaun Universiteti  olacağını və Amerika haqqında bizim bilmədiyimiz bəzi həyat tərzi barədə də  bizi məlumatlandırdılar, üç ay Amerikada sərbəst dolaşmaq üçün bizə  “Travel Passport” və əlavə telefon nömrələri verdilər və  bir problemlə qarşılaşdıqda  əlaqə saxlayabiləcəyimiz diplomat ilə bizi tanış etdilər və  sonunda səfir bizə müvəffəqiyyət arzulayıb dedi: - “ Bura sizin öz evinizdir, istədiyiniz  vaxt səfirliyə gəlin, çəkinməyin”.  İlk gün Corctaun Universiteti ilə tanışlığımız oldu və həmən dərslərə başladıq.  Dərs proqramımıza alışandan sonra  boş vaxtlarımızda  səfirliyin  olduğu və ailələrinin də yaşadığı kompleksə gedirdik. Orada hər cür xidmət vardı, qaldığımız yerdən oraya 10-15 dəqiqəlik yol idi. Orada maqazin, poliklinika, poçt xidməti, konsert salonu, məktəb, üzgüçülük hovuzu, idman kompleksi və s. vardı ki, orada işləyənlər səfirliyin işçilərinin xanımları idi, baxmayaraq ki, onların arasında həkim, alim, mühəndis , müəllim və s. vardı. Bu onlar üçün əlavə gəlir yeri  idi. Biz səfirliyə yaxınlaşanda ingiliscə  bir səs eşidirdik: “Salam, kimsiniz?”. Biz də öz növbəmizdə: - “Corctaun universitetindən sovet mütəxəssissləri”- deyirdik. Telekameradan səs gəlirdi: “Xoş gəlmisiniz, familyalarınızı deyib, keçin. Barskaya, Taboliç, Qarayeva, Qavrikova, Suşkova... O zaman Azərbaycanda belə texnika olmadığına görə bunlar bizə qəribə gəlirdi, bu səsin haradan gəldiyini və danışanın kim olduğunu maraq etsək də onu görə bilmirdik. Bizə səfirlikdə onu da demişdilər ki, dünyada tək Vaşinqtonda muzey, zoopark, sərgilər, tarixi yerlər pulsuzdur, bu fürsətdən istifadə edin. Odur ki, Vaşinqtonda bu yerlərin hamısına getdik. Bir gün  bizi Arlinqton məktəbinə dəvət etmişdilər, burada bizi Amerika məktəblərindəki təhsil sistemi ilə  məktəbin direktoru tanış etdi.  Sonra biz  muhacir ailələrinin uşaqlarına qısa bir müddətdə intensiv yolla ingilis dilini öyrədən müəllimlərin dərslərində otururduq. Uşaqların  hansı ölkədən gəldiyi və yaş səviyyəsi ilə maraqlanırıq.  Tələbələr bu sinifdə 12-18 yaş arasında idilər. Müəllim onlara ayağa qalxaraq özlərini təqdim etmələrini istədi. Onlar ayağa qalxıb adlarını və ölkələrinin adlarını söylədilər. Serando - Çilidən, Mitte - Kolumbiyadan, Mustafa - Morokkodan, Salba - Nikaraqodan, Din - Vyetnamdan  Rasul- Əfqanıstandan və s.  Belə  din, milliyət və yaş fərqi olan bir sinifdə dil öyrətmək əlbəttə, çətindir, ancaq onların istifadə etdikləri metod xoşumuza gəldi. Mən bir neçə dəfə də universitetdə rus dilinin xarici dil kimi öyrədilən qrupların dərslərində iştirak etmişəm.  Hər həftənin  cuma günü  bizə mühasirə oxuyan professor içəri girən kimi qələmi alıb taxtaya yazırdı: “ T.G.F.”   Bunun mənasını bir müddət anlamırdıq. Ancaq sonra öyrəndik ki, “ Thank God it is Friday.” ( Şükr Allaha ki, bu gün Cumadır), çünkü həftə sonlarını amerikanlar o qədər maraqlı keçirirlər ki, Cuma gününü  səbrsizliklə gözləyirdilər.  Biz də həftə sonları proqrama uyğun olaraq ayrı-ayrı universitetlərə gedərək onların iş üsulu ilə tanış olurduq. Bir həftə sonu, Boston şəhərinə gedərək Harvard universitetinin təhsil sistemi ilə tanış olduq. Bu nəhəng universtitet Amerikanın ən qədim bir elm ocağıdır ki, orada dünyanın yüz milləti təhsil alır. On iki min işçisi olan bu təhsil ocağında Amerikanın Con Kennedi də daxil olmaqla altı prezidenti  təhsil almışdır. 

Başqa bir həftə sonu alimləri  Baltimor şəhərinə apardılar. Bu okeanın sahilində yerləşən bir limandır. Burada  üç-dörd mərtəbəli akvarium- muzey çox maraqlı idi. 1-ci mərtəbədə böyük bir hovuzda delfinlərlə balıq qızlar tamaşa göstərir, yuxarı mərtəbələrdə ayrı-ayrı otaqlarda dünyanın ən nadir balıqları və dəniz heyvanları turistlərə nümayiş etdirilirdi. Akvarium hissələrə bölünmüş böyük bir dənizi  xatırladır. Muzeydən sonra  bizə dörd saat boş vaxtımızın qaldığı bildirildi.  Kimi dəniz kənarında yerləşən böyük ticarət mərkəzini gəzir, beş- altı nəfər motorlu qayıqla dəniz gəzintisinə çıxır, bəzisi şəhəri gəzir və s. Sonra Vaşinqtona qayıdırıq. Biz Vaşinqtonda ikən “Böyük Teatrın” balet truppası oraya gəlmişdir, bilet tapmaq mümkün deyildi,  tanınmış balerina Qalina  Ulanovanın kasetləri 80- 100 dollara satılırdı. Balet ustaları ilə səfirliyin  konsert zalında görüşə  alimlərdən bir qrupunu da dəvət etmişdilər.  Zaqafqaziya respublikalarını təmsil etmək üçün tək məndəvət olunmuşdum. Teatrın  rəhbəri  Yuri Nikolayoviç  Bolşoy Teatrının tarixi haqqında çıxış edir, sonra dinləyicilər  “İzvestiya” və “Literatunaya qazeta”nın xüsusi müxbirinə müxtəlif suallar verirdilər. Kiçik fasilədən sonra Şestokoviçin “Zolotoy Vek” və “Bolt” əsərlərindən və Arif Məlikovun “Məhəbbət əfsanəsi” baletindən parçalara tamaşa etdik. Onu  da etiraf edim ki,  okeanın o tayında  anidən  Azərbaycan musiqisini eşitdikdə qürur hissi duydum, fəxr etdim və sevincdən ağladım.  Hər gün qəzetləri oxuyurdum. Amerikanın tanınmış tənqidçiləri Kisincer və Bark “Nyu- York Times” qəzetində balet ustalarının məharətinə heyran  qaldıqlarını yazırdılar. Yenə həmin qəzetin 15-iyul nömrəsində balet məktəbinin görkəmli nümayəndələrindən biri 70 yaşlı Mariya Semjonovanın həyat və yaradıcılığını əks etdirən böyük bir məqalə verilmişdir. Bu fisünkar balerinanın Çaykovskinin “Qu gölü” baletindəki Odetta, “Esmiralda” baletində Esmiralda, “Taras Bulba” da Pannoçka və s. kimi obrazları barədə amerikan oxucularına məlumat verilirdi. Onu da  əlavə etmək istərdim ki, Mariya Semyonovanın “Qu gölü” baletindəki rolu onu dünya balet məktəbinin ulduzu səviyyəsinə qədər ucaltmışdır. 

 Günlər həftələri, həftələr ayları tamamlayırdı, ancaq  proqram bitmək bilmirdi. Hər gün toplantıda gördüyümüz işlər, yazdığımız məqalələr, elmi araşdırmalar barədə  məlumat verirdik. Universitetlər tərəfində bizə verilən materialı oxuyub sağ-çürük edirdik, çünki onların hamısını gətirmək mümkün deyildir, beynəlxalq normalara görə ancaq 20 kilo yük sərhəddən keçirmək olardı. İş gününün  sonu  bizi  məşhur  kor zənci  Rey Carlzın  konsertinə  aparacaqlarını bildirdilər. Konsert Virciniya şəhərində  “Vulf Trap” (gurd ləpiri) deyilən  yerdə idi.  Oranı Corctaundan  ayıran məhşur Patomik çayı idi  və oraya getmək 40 dəqiqəlik bir məsafə idi.  Səhnə   hər tərəfi dağlar olan dərədə  yerləşirdi.  Konsertdə 20 min adam olduğunu söylədilər, çünki, oraya daxil olmaq üçün  15-20 dollar ödəmək lazım gəlirdi ki, bu da  kompüterdə qeydə alınırdı. Kim istəyirdi skamyalarda otururdu, çoxları isə gətirdikləri odeyalları  və ya palazı  yamaclara otların üzərinə salaraq ailəvi piknik edə-edə konserti dinləyirdilər. Hər dəfə kor zəncinini səhnəyə iki gözəl qız gətirirdi, konsertin növbəti mahnısını elan etdikdən sonra gedirdilər, mahnı bitər-bitməz  qızlar yenə səhnədə hazır olurdular.  Rey Çarlz o qədər cazibədar çalır və oxuyurdu ki,  hər kəsi çox etkiləmişdi.  

Amerikan ailələri bizi tez-tez  evlərinə müsafir  dəvət edirdilər, onlar çox qonaqpərvərlik edir,  bizim də adətimizi  öyrənməyə çalışırdılar. Bir dəfə bir  qrup  alimi universitetin professoru yaşadığı Meərilənd  ştatındaki evinə dəvət etmişdi. Həyətyanı sahəsi olan  bu  kotec  bizim kənd evlərini xatırlatdı, mənə. Həyətdə stol açmışdılar, manqalda kabab (amerikanlar kababa ba-b-kyu deyirlər) bişirir, həyətdə əkdikləri pamidor, nanə. göy soğan, petruşka  yığıb yanımızdaca yuyub stola qoydular. Professor bizi özü ilə apardığı üçün, yeməkləri və stolu bizim yanımızda düzəltdi. Onun rəfiqəsi  Ləri compyuter mərkəzində işlədiyi üçün evə bir az gec gəldi, amma həmən üzr istəyib  yanımızda oturdu və söhbətə qoşuldu. Bu ev bir çinli ailəsinə məxsus olduğunu və onların buranı kiraladıqlarını dedilər. Sonra bizə öz kompüter otaqlarını göstərərək, proqramlarla necə işlədiklərini  izah edirdilər, bir az məlumatımız vardı, çünki bir gün əvvəl bizi  Amerikanın ən böyük kompüter mərkəzi ilə tanış etmişdilər. Bizim üçün bunlar 1987-ci ildə, əlbəttə, bir yenilik idi. Proqrama əsasən iyul ayının ortalarında Filadelfiya universitetinə getmişdik. Məqsədimiz  məktəblərdə dərs proqramları və  universitetdə elmi işlərlə tanış olmaq idi.  Vaşinqtondan oraya 3-4 saatlıq yol idi.  Sürücü Vanda Randal yol boyu  keçdiyimiz yerlər barədə bizə məlumat verirdi. Filadelfiyanı iki yerə bölən Delavara çayı boyunca yol gedirdik, ətrafa maraqla baxırdım. Hər yer yaşıllıq, dağlıq, ortada axan çay, bir an özümü Qəbələdə hiss edirəm. Dağlar diyarı, iki  çayın qoynunda yerləşən Qəbələ. Fantastik bir yer, elə bildim ki, Qəbələyə gedirəm. Birdən avtobus dayandı, xəyaldan  ayrıldım, hər şey sanki alt-üst oldu. Avtobus yol pulu vermək üçün dayanıbmış,  heç demə  yollar pullu imiş. Filadelfiyaya getməyə 10 gün qalmış  bir-bir hamımızdan yeyəcəyimiz yeməklərin  menyusunu almışdılar, çünkü orada  əsasən dəniz heyvanlarının əti yeyilirdi. Filadelfiya da çox maraqlı bir şəhər  idi.  Liman şəhəridir, parkları, bağları, qədimliyi seyr etdirən yaşayış evləri və s. qaynar su fantanı parka xüsusi bir gözəllik verirdi.  Universitetdə  iş proqramımız bitdikdən sonra, Conson şəkil qallareyasına gedirik,  X1X əsr Fransız rəssamlarının  əsərləri diqqəti cəlb etməyə bilməzdi, əlbəttə. Salonları bir-bir gəzirik. Birdən diqqətimi  bir  rəsm əsəri cəlb etdi. Uca boylu, gənc, gözəl bir qadın,  məlahətli  və incə cizgili sifəti, yanağına axan yaş damcıları, gözlərindəki kədəri, sifətindəki  utancaqlığı ilə qarşısında yenicə əbədilik gözlərəni yummuş beldən hər iki qolları enli qırmızı lent ilə bağlanmış təxminən 8-9 yaşlarında olan qızının üstünə  boynunu  əyən  ana və bala obrazı.  İlahi, rəssam bu  kədər səhnəsini necə də  canlı yaratmışdır.  Əlbəttə, bu tablo hamını duyğulandırmışdı.  Ancaq  mən özümü güclə ələ alsam da  keçirdiyim hissləri yanımdakilərə bildirməsəm də yoldaşlarım o biri salona keçdikdən sonra xəlvətcə geri qayıdıb  onların yanında xeyli dayandım,  anaya  baxdım, uşağa  baxdım,  bununla anaya təsəlli vermək istədim və sakitcə pıçıldadım: “Sənin bu an nə çəkdiyini mən bilirəm”, dedim. Ah,  bu ana necə də mənə, qarşısındaki cansız mələk mənim Gülüşümə oxşayırdı. Nə qədər orada dayandığımı və ağladığımı bilmirəm. Qadınlardan birinin “Sən hardasan, bayaqdan səni axtarırıq” sözünə elə bil yuxudan ayıldım, diksindim, “hə-nə-heç”- deyə gözlərimin yaşını sildim, tez sifətimdəki  ifadəni dəyişib, kədərimin heç  kəsin duymasına  yol vermədim, amma uzun müddət  o şokdan ayrıla bilmədim, indi də unuda bilmirəm o səhnəni. Mənə elə gəlir ki, rəssam o tablonu mənə həsr etmişdir. İki gündən sonra Corctauna qayıtdıq. Dərs proqramımız bitmək üzrə idi. Biz on gün  Nyu- Yorkda  qalmalı və oradakı proqramımızı yerinə yetirməli idik.

Əvvəlcə biz Konnektikut ştatına getdik. Burada Sakit okeanın  kənarında  yerləşən Mistik şəhərində olduq, maraqlı tarixi yerlərini, limanı gəzdikdən  bir gün  sonra Nyu-York City-yə və nəhayət Nyu-Yorka gəlirik. Nyu-Yorkun görməli yerlərini,  seyr edə-edə dünyanın ən yüksək müşahidə nöqtəsinə gəldik.  Bura “World Trade Center” (Dünya Ticarət Mərkəzi) adlanırdı.  Bu mərkəz Nyu-Yorkda ən yüksək binadır. O, yüz on mərtəbədən ibarətdir. Bizə verilən məlumata görə Birləşmiş Ştatlarda ən uca bina Çikaqodadır. Onun 130 mərtəbəsi vardır. Binanın qəribə reklamı vardır. Nyu-York “Dünya Ticarət  Mərkəzi”ndən başlayır. Bu binaya baxmaq, onun yüz onuncu mərtəbəsindən Birləşmiş Ştatları seyr etmək üçün və eləcə də kontrakt  bağlamaq üçün gələn biznesmenlər və s. demək olar buraya hər gün 80.000-dən çox adam gəlirdi. Bu kompleks balaca bir şəhəri andırır, burada 1200 müəssisə yerləşir ki.orada da 50000 adam işləyir. Buranın əhalisi Amerikanın bir neçə balaca şəhərinin əhalisindən çoxdur. Binada 23 ekspres lift insanlara, 72 lift isə yükqaldıranlara xidmət edir. Ekspres liftlər 107-ci mərtəbəyə 58 saniyəyə qalxır. Lift ani start götürür və elə bil o andaca dayanır. Biletlər alınır və liftləri gözləyirik. Bu sürətlə işləyən liftlərə də hətta növbə gözləməli oluruq. 107-ci mərtəbəyə qalxırıq. Ora doğrudan da dünyanın ən uca müşahidə mərkəzidir. Oradan yerə baxırıq, hərəkətdə olan maşınlar yan-yana düzülmüş kibrit qutularına bənzəyir, okeanda gəmilər lap balaca görünür, adalar göy çəmənliklərdəki kol topalarını xatırladır. 107-ci mərtəbə bir stadiona bənzəyir. Dörd tərəfində iri durbinlər qoyulmuşdur. Bunlar müşahidə üçündür. Biz yaxınlaşıb nə qədər baxırıqsa bir şey görmürük. Bu zaman bizi müşayiət edən amerikalı bildirir ki, durbinin daxılına pul salmasanız orada heç nə görməzsəniz. Biz pul saldıqdan sonra Amerikanı seyr edirik. Bu müşahidə mrkəzindən Amerikanın iki ştatı, beş şəhəri, üç təyyarə meydanı, altı çayı, yeddi  körpüsü və dörd stadionunu asanlıqla görmək olur. Binanın 43.600 pəncərəsi, irili-xırdalı 22 restoranı, kafe və bufeti vardır. Bayram günləri bu restoranlarda bayram şənlikləri keçirilir. 107-ci mərtəbələrdən yuxarı mərtəbələrə ekskalatorla qalxırıq. 110-cu mərtəbədə isə ticarət mərkəzi, hədiyyələr salonu və s. yerləşirdi. Bizi hər şey düşündürürdü, burada necə işləmək olar? Adamda hava çatışmazlığı və baş gicəllənməsi əmələ gəlir, aşağı düşəndə elə, elə dərindən nəfəs aldıq ki, elə bil böyük bir əzabdan qurtarmışdıq. Oradan bir başa okeanın kənarına getdik, bir az dincəldikdən sonra bizi maşınla Nyu-Yorkun mühacirlər yaşayan Orçard küçəsinə gətirdilər. Bu küçəyə amerikalılar Yankinstrit də deyirdilər. Burada gəzir, küçələrdə sərli-səliqəsiz tökülən ticarət mallarına baxır, maqazinlərə girir, sonuncu dollarımızı xərcləyirdik. Vaşinqtonda və Corctaun universitetində təhsilimizi və elmi araşdırmalarımızı başa vurduqdan sonra   On gün Nyu – Yorkda galırıq və orada da Birləşmiş Millətlər Təşkilatınının işi ilə bizi tanış edirlər. Sakit okean gəzintisi, Azadlıq adası, Azad Qadın heykəli  və s. kimi yerləri görmək çox maraqlı idi.  Bizdə artıq  informasiya toxluğu yaranmışdı, artıq heç nə istəmirdik, nə olur-olsun evə gəlmək istəyirdik, günləri sayırdıq. Nəhayət, səbrsizlə gözlədiyimiz  gün gəlib çatmışdır. Moskvaya Nyu-Yorkdan - Kennedi beynəlxalq  təyyarə meydanından yola düşdük. Təyyarədə qızqın söhbət edir, kurs haqqında danışırdıq, sevincimizin həddi-hüdudu yox idi. Birdən bir elan eşitdik: ”Diqqət, diqqət  çölə baxın, ekvatoru keçirik, gecə ilə gündüz arasındayıq”. Hamı pəncərədən çölə baxır. Nə qədər qəribə bir mənzərə idi. Təyyarə bir müddət  qaranlıq ilə işıq arasında hətta yenicə çıxan günəş arasında idi. Demək olar ki, 10-15 dəqiqə bu qəribə təbiət hadisəsini izlədik. Saatlara baxırıq,  Nyu- York vaxtı ilə saat gecə 11-dir. Moskva vaxtı ilə səhər saat 7-dir. Son olaraq təyyarənin quyruq hissəsi qaranlıq, ön hissəsinin yarıdan çoxu  isə   günəşlə  uçurdu. Bu gözəl mənzərəni seyr edə-edə səhər saat 10-da Moskvanın Şeremetyev  havaalanında yerə enirik. Doğrudan da təbiətin möcüzələri çoxdur-  Peterburqdaki  (Leninqrad) “Belıy Noç” kimi. Ümumiyyətlə, olduğum ölkələrdə çox maraqlı və unudulmayacaq tarixi yerlər çoxdur.  Burada bir haşiyə çıkmaq istəyirəm. İlk dəfə Leninqrada getdiyimdə təbiətin “Bəyaz  Gecə” dövrü ilə rastlaşdım, sabaha qədər insanlar yatmır, gündüz kimi küçələrdə gəzirlər. Yəni  o bir ay müddətində  gecə olmur.. İstirahət və yuxu vaxtını hər kəs  iş saatına uygun olaraq özü ayarlayır. Sonra Leningradın Ermitajını, Moskvadaki Tretyakov qallareyası, İngiltərədə Vestminister Əbi, Britaniya muzeyi, Teyt Gallareyası, Amerikadaki  Milli Muzey, Conson Gallareyası və digər tarixi yerlər, İtaliyadaki Borqeze Gallareyası, San Pietro meydanı, musiqi mədəniyyətinin beşiyi adlanan İtaliyaki Opera və Balet teatrı, körfəz   üzərində salınmış əsrarəngiz ərəb ölkəsi olan Bəhreyn, Dubayda “Mall Ərəb” deyilən yerdə inanılması mümkün olmayan “Qış Mənzərəsi” üstünü qar basmış şam ağacları, dağlara yüksələn kanat gəzintilər, xizəklə gəzinti, qar-topu oynayan uşaqlar,  və s. Hindistanda  Tac Mahal,  Yunanıstanda Atatürkün Ev muzeyi, yunan  filosoflarının  əsərlərini sərgiləndiyi muzey, Almaniyada  Böyük Vətən Müharibəsinin sonunda  Hitler-Stalin-Çörçil tərəfindən  müqavilə-anlaşmanın bağlandığı Portstam  şəhəri və tarixi muzey, Varşavadan 70 km.  aralıda yerləşən,  musiqi aləminin atası sayılan Şopenin  ev-muzeyi, Krakov şəhərindəki yeraltı 9 mərtəbəli  Duz abidələr və yerin dərinliyindəki xəstəxana, Poznan şəhərində  almanların  Osvensim  adlanan ölüm düşərgələri, İzraildə, müharibə vaxtı yahudilərin diri-diri  yandırıldığı  və körpələrin öldürülməsini əks etdirən Yad Vaşem muzeyi, Qüdsdəki tarixi yerlər, cami, Bratislavanın fisunkar təbiəti, Fransanın Luvr  Qallareyası,  Çexiyanın gözqamaşdıran billuru, “Ögey Ana” dagı və dağın altında ki göl ( rəvayətə görə ögey ananın zülmünə dözə bilməyən  qız hər gün xəlvət gedib dağın başında oturub aglayırmış, göz yaşı dağı deşir və dağın altında göz yaşından göl yaranır. Doğrudan da dağın üstü bir tabaq boyda açıqdır .)  Sivas şəhərinin Ciftə Minarəsi,  Sivasda  dünyanın heç yerində analoqu olmayan  möcüzələr yaradan,  hər cür dəri xəstəliklərini müalicə edən  həkim balıqlar (fish doctors) və ilanlar (bunlar bədəndə xəstə yerləri müəyyənləşdirib sarılaraq müalicə edirlər), Tokat şəhərindəki   yeraltı mağara, Ərzurumun qonaqpərvər ailələri, Kayseridəki Ərciyəz və Bursadaki Ulu dağların möcüzələri, Şimali Qafqazda Pyatiqorsk, Yessentuki, Kislovodsk, Teberda, kanatla Elbrus dağına səyahət, və s.  həyat yoldaşım və balalarımla keçirdiyim və yaddaşımadan silinməsi mümkün olmayan  gözəl xatirələrimdir.

 Amerikadan gələndən sonra ingilis dili və onun tədrisindəki yeniliklər haqqında topladığım zəngin material barədə televiziya  və mətbuatda çıxış etdim və “İngilis dilinin fonetikası” dərsliyinin ikinci hissəsini (müştərək) yazdım. Ümumiyyətlə mən, dünyanın altmışa yaxın ölkə və şəhərindəki elm ocaqlarında olmuş, dərs demiş, mühazirə oxumuşam, təhsildə baş verən yeniliklər, təhsil reformu ilə əlaqədar  diskusiyalarda iştirak edərək öz şəxsi mülahizələrim ilə  alimlərin diqqətini cəlb edirdim. Mən yenilikçi bir pedaqoq kimi getdiyim ölkə və konfranslarda öyrəndiyiklərimi auditoriyada tələbələrimə də tədris edirdim. Təbiidir ki, mən bir çox elmi cəmiyyət və ingilis dili dərnəklərinin üzvü olmuş və hal-hazırda da üzvüyəm. Məsələn, ELT, İNGED, TESOL, AZELTA və eləcə də ECREA (European Communication Research and Education Association – Avropa Topluluğu Tədqiqat və Təhsil Assosiasiyası), ECA (European Communication Association –  Avropa Topluluğu Assosiasiyası), İCET (İnternational Council on Education for Teaching) və s. Bu cəmiyyətlərin dəvəti ilə Amerikanın İstanbulda keçirtdiyi 41-ci Dünya Assembleyasına, Şimali Kipr Türk Respublikasının Gazimağusa, Yunanıstanın  Selanik, Almaniyanın Mün-xen, Türkiyənin Ankara, İstanbul, Sivas, Kaysəri, Ərzurum, İsparta, İsrai-lin Təl-Əviv, Qüds, Birləşmiş Ərəb Respublikaları və s. universitetlərində keçirilən simpozium, konfrans, assembleya və konqreslərdə ingilis dilində  məruzələrlə çıxış etmiş və bir neçə konfransa sədrlik etmişəm. Mən  olduğum  universitetlərdən əliboş dönməmişəm, həmişə diplom və fəxri adlarla mükafatlandırılmışam. Bu mükafatlar mənim Azərbaycan elminə və təhsil aldığım Dillər Universitetimə kiçicik bir töhfəmdir.       

Mən getdiyim ölkələrdən zəngin material  və təcrübə qazanaraq  bir neçə  kitab, yüzə yaxın məqalə müəllifiyəm.  Dəfələrlə ali təhsil nazirinin və oxuduğum institutun rektoru və digər təşkilatlar tərəfindən Fəxri fərmanlarla təltif olunmuşam. Hələ tələbə ikən Zaqafqaziya respublikaları tələbələrinin Tbilisi şəhərində keçirilən (1956) elmi konfrasda  müvəffəqiyyətlə çıxış etmişdim.

Elmi-pedaqoji fəaliyyətim  dövründə təhsil sahəsindəki  səmərəli əməyim, eləcə də institutda təşkil edilən dil konfranslarının və digər tədbirlərin müvəffəqiy-yətlə keçirilməsindəki rolum  həmişə Təhsil Hazirliyi və institut rəhbərliyi tərəfindən yüksək qiymətləndirilərək  medal, fəxri fərmanlarla təltif olunmuşam. 1990-cı ilin dekabrında İngilis Dilinin Fonetikası kafedrasinda  boş olan  Professor vəzifəsinə müsabiqə yolu ilə seçildim.

Mən 1991-ci ilin iyun ayında Türkiyə Cumhuriyyətinin Ərzurum şəhərində yerləşən Atatürk Universitetinin ingilis dili və ədəbiyyatı kafedrasının müdiri professor Yıldız Aksoy tərəfindən “İngilis dilinin tədrisində fonetikanın rolu” mövzusunda seminar vermək üçün dəvət olundum. İlk azərbaycanlı idim ki, Türkiyədə professor-müəllim qarşısında ingilis dilində məruzə edirdim və onları maraqlandıran suallara cavab verirdim. İyun ayının 18-i idi, ilk dəfə idi ki, Qurban Bayramı şənliklərində iştirak edirdim, hamı məni qonaq çağırırdı, qurbanı mənim iştirakım ilə kəsmək istəyirdilər. Bir ailədən o biri ailəyə xanımlar gəlib məni maşın  ilə aparırdılar. Sevinirdim, əlbəttə. Allah  quluna yazısını özü yazır, şükr edirdim. Universitetin həmin ilin oktyabr ayında keçirəcəyi  “Yunus Əmrə Simpoziumu”na  məni hələ oradaca da  dəvət etdilər. O simpoziuma hazırlaşmaq məqsədi ilə bir neçə gün Atatürk Universitetinin zəngin kitabxanasında işləyərək Yunus Əmrəyə aid çoxlu material topladım və “Yunus Əmrə və dil” mövzusunda çıxış hazırladım.  Oktyabr ayında  məruzə etdim, konfransdan həmən sonra mən bir çox  universitet rektorları tərəfindən ingilis dilindən dərs demək üçün təklif aldım, ancaq mən, Türkiyənin Cumhuriyyət Universitetində 1994-cü ilin əvvəlindən dərs deməyə başladım. Universitetdə  dərs demək üçün Azərbaycanda aldığım  diplomların Türkiyədə dəngliyini (eşitliyi-bərabərliyini) almalı idim. Dissertasiyam, elmi əsərlərim və diplomlarım bir ilə yaxın zaman içərisində incələndi və komisiya üzvləri tərəfindən rəylər yazıldı.  Türkiyə Cumhuriyyəti Yüksək Öğretim Qurulunun mərkəzi sınavından yüksək qiymət aldıqdan sonra bütün sənədlərim qəbul olundu. Beləliklə də,  Türkiyədə ikinci dəfə dosent və professor elmi dərəcələrinə layiq görüldüm və eyni universitetdə on il professor kimi işlədim, bu müddətdə də bir çox fəxri adlarla təltif olundum.

 Gənclərə tövsiyəmdə oxumağın, öyrənməyin heç zaman gec olmadığını söyləyirəm. 2004-cü ildə təqaüdə çıxdıqdan sonra, Türkiyə Cumhuriyyətinin Milli Təhsil Nazirliyinə bağlı altı aylıq  kompüter kursuna daxil oldum, kursu bitirdikdə imtahan verərək kompüter operatoru diplomunu aldım. Bu da mənə hal-hazırkı fəaliyyətimdə və eləcə də bu qlobal dünyada nələr baş verdiyini izləmək imkanı yaradır. Mənim dünyada yayımlanan bütün qəzet və jurnalları evdə oturub kompüter vasitəsilə oxumaq  imkanım vardır. Bir neçə dil bilirəm. Beləliklə də, mən özümü bu qlobal dünyada  baş verən hadisələrin tam içərisində hiss edirəm.

 Mən 1999-cu ildə İngiltərənin Kəmbric Universiteti tərəfindən “The 20th Century Award for Achievement” (XX əsrin müvəffəqiyyət mükafatı) olaraq “İlluminated Diploma of Honour” ( Şərəf Diplomu) fəxri ada layiq görülmüşəm. Eyni zamanda mən, “İnternational  Woman  of the Millennium” (Millenium Qadını) və 2003-cü ildə isə “ İnternational Educator of the Year” (İlin Beynəlxalq Pedaqoqu) fəxri adlarına layiq görülmüşəm.

 Türkiyədə dərs dediyim və kafedra müdiri işlədiyim Sivas Cumhuriyyət Universitetində on il ərzində ingilis dili və ədəbiyyatı ixtisası üzrə  tədqiqatçılara elmi rəhbərlik etmiş, müdafiə şurasının sədri olmuş və elmi  kadrların yetişdirilməsində əlimdən gələni əsirgəməmişəm.  Eyni zamanda, 1994-cü ildə Tokat şəhərində yenicə əsası qoyulmuş Gazi Osman Paşa Universitetində də ingilis dili kafedrasının formalaşmasında,  elmi kadrların ştata alınmasında on il ingilis dili imtahan komissiyasının sədri vəzifəsini daşımışam. Bütün bu vəzifələrlə yanaşı mən, kafedramda “İngilis dilinin fonetikası” fənninin dərs proqramına daxil edilməsinə nail olmuşam. Qazi Osman Paşa Universitetinin yaranmasının on illik yubileyində məni tədbirə dəvət etdilər və rektor  Prof. Dr. Turqut  Mümtaz Topbaşın imzası ilə “Şərəf Diplomu” təqdim etdilər. Cumhuriyyət Universitetində vəzifəmi yerinə yetirib Azərbaycana dönərkən rektor və dekan  tərəfindən mənim şərəfimə  protokol salonunda  parti (qonaqlıq) verildi. Orada rektor Prof. Dr. Fərid Koçoğlu və Prof. Dr. Raif Gülər mənim Cumhuriyyət Universitetindəki on illik pedaqoji fəaliyyətimi yüksək qiymətləndirərək  çıxış etdilər  və məni şərəf plaketi ilə təltif etdilər. Plaketdə bu sözlər yazılmışdır: “Sayın Prof. Dr. Minira Garayeva’ya Üniversitemize verdiği değerli hizmetlerin güzel anısına saygılarımla. 28/04/2004. Prof. Dr. Ferit Koçoğlu, Rektor” və “Sayın Prof. Dr. Minira Garayeva. Fakültemizdeki göreviniz süresince verdiğiniz değerli hizmetler için teşekkür eder, bundan sonraki yaşamınızda sağlık ve esenlikler dilerim. Prof. Dr. Raif Güler, Fen-Edebiyat Fakültesi Dekanı”. Mən də öz növbəmdə universitetin rektoruna, dekanına və professor-müəllim heyətinə təşəkkürümü bildirdim. Məncə, bir professorun Azərbaycanı xaricdə belə tanıtmasından və hörmətlə ayrılmasından gözəl heç nə ola bilməz. 

Hansı ölkədə olursa olum, tarixi şəxsiyyətlərin ev-museyini və məzarını ziyarət etmək qarşıma qoyduğum ilk vəzifədir. Eləcə də mən, xaricdən gələn qonaqlarımı ilk olaraq Fəxri Xiyabanda ümummilli liderimiz Heydər Əliyevin, Azərbaycan tibb  elminə böyük töhfələr verən akademik Zərifə Əliyevanın, əbədi yuxuya qovuşan elm  və siyasi xadimlərinin, canlarını Vətəni üçün qurban verən  şəhidlərin məzarını ziyarətə apardıqdan sonra, onları şəhərin görməli yerlərinə, teatr və muzeylərinə aparıram. Bunun nəticəsidir ki, mənim qonaqlarım Azərbaycanı dünyanın ən gözəl guşəsi adlandıraraq həmişə xoş təəssüratla ayrılırlar. Türkiyədə işə başladığım ilk tətilimdə Ankaraya gedərək Türkiyə Cumhuriyyətinin qurucusu Mustafa Kamal Atatürkün Anıt qəbrini və Azərbaycan Demokratik Respublikasının qurucusu Məhəmməd Əmin Rəsulzadənin məzarını ziyarət etmişdim. Mən eləcə də 2001-ci ildə Yunanıstanda Atatürkün doğulduğu evi ziyarət etmişəm. Bu, Türk dünyasının atası Mustafa Kamal Atatürkün Selanik şəhərində doğulduğu və doqquz yaşına kimi  yaşadığı  tarixi bir ev idi. Bu bina Türk konsulluğu ilə yanaşı binada yerləşir.  Mustafa  Kamal sonralar  İstanbuldaki  hərbi məktəbdə oxuyur və 1905- ci ildə məktəbi bitirir. Kiçik Mustafa tətillərdə  Selanikə anası  Zübeydə xanımı  və bacılarını görməyə gəlirmiş.  Qısa bir müddətdən sonra Zübeydə xanım da İstanbula gələrək Atatürkün  Şişlidəki  evinə yerləşmişdir. Atatürkün Selanikdəki evi isə 1953-cü ildə muzey kimi  qapılarını ziyarətçilərin  üzünə açmışdır. Atatürkün doğulduğu  və uşaqlıq illərini keçirtdiyi bu otaqları bir-bir ziyarət etdikdən sonra Zübeydə xanımın qonaqları qəbul etdiyi  otaqda xeyli söbət etdikdən sonra,  xatirə kitabına  bir Azərbaycandan gələn  ziyalı kimi ürək sözlərimi yazıram. Atatürkün gızıl güllərə qərq olmuş həyətində oturub istirahət edir və  xatirə şəkilləri çəkdirirəm və simpoziumun   keçirildiyi  Aristotel universitetinə  geri dönürəm. Bir həftə keçirilən toplantıda tədrisə dair çox maraqlı  məruzələr dinlənildi  və dəyirmi stol ətrafında  müzakirələr oldu.  Mənim də məruzəmə dair çoxlu  suallar verildi və cavablarım, görünür, xoşlarına gəlmişdi, çünki  təşəkkür alanlar içərisində mən də vardım. Türkiyədə dərs dediyim Sivas  şəhərinə gəldikdən sonra  qəzetdə böyük bir məqaləm dərc olundu. Bunu oxuyan professor-müəllimlər və eləcə də tələbələrim  məni gəlib kafedramda ziyarət edirdilər. Mənə şükran və təşəkkürlərini bildirirdilər. Bir azərbaycanlı alim kimi xarici ölkələrdə etdiyim belə nəcib hərəkətlərim  dolayısı ilə mənə deyilən  qiymətli sözləri mən də öz növbəmdə dünyanın cənnət guşəsi olan gözəl Azərbaycanıma, doğma universitetimə, ailəm qədər sevdiyim, şad və qəmli  günlərimdə həmişə mənimlə bir olan İngilis dilinin fonetikası  kafedrasının müəllimlərinə şamil edirəm. Həyatımda  unudulmayan  illər çoxdur, əlbəttə. 1961- ci il,  ilk övladımın doğulduğu, ANA kimi şərəfli  bir mərtəbəyə  yüksəldiyim il.  1964 –cü il ikinci dəfə ana olduğum il, 1970-ci il üçüncü dəfə analıq  şərəfi. Allahın ən gözəl payı idi mənə- iki oğlan, tək qız. Dünya gözəli idi  qızım, təəssüflər olsun  bizimlə 10 il yaşadı, amma onun yoxluğunu  qəbul edə bilmirəm. Qəlbimdəki o  gözəl analıq hisslərimi və məhəbbətimi  üç balam arasında necə bölmüşəmsə, birini o birisindən indi də ayıra bilmirəm,  çünki narahat olduğum bir şey olarsa  qızım həmən yuxuma gəlir, və işin  sonucunu mənə söyləyir. O, yuxuma gələndə  o günü bayram edirik, hər iş yağ kimi gedir. O,  məni qoruyan bir Mələkdir.

1999- cu il, mənim üçün sevincli bir il oldu. Uzun illər çap olunacağını  gözlədiyim “İngilis dilinin fonetikası” (müştərək) dərsliyim  işıq üzü  gördü,  “Millenium Qadını”  fəxri ada layiq görüldüm ( İngiltərə) və “İlluminated Diploma of Honour” (Şərəf Diplomu) kimi şərəfli  adlarına layiq  görüldüm (İngiltərə).   

  2001-ci ildə üç yaz yaşadım. Fevral ayının 12-15-i Şimali Kipr Türk Respublikası Doğu Ağdəniz Universitetində təşkil olunan “3rd İnternational ELT Conference”a  getdiyim zaman yol boyu yazın əlaməti olan lalələr və digər çiçəkləri gördüyümdə Kiprdə yaz mövsümü olduğunu anladım. O zaman Sivasda qar  yağırdı və  20-30 dərəcə  şaxta vardı. 2001-ci ilin  May  ayının  2-5-i Yunanıstanın Selanik şəhərinin  Aristotel  universitetinə “15th İnternational Sympozium”da  məruzə  etmək üçün dəvət olunmuşdum. Türkiyənin Tekirdağ şəhəri ilə Yunanıstan arasındakı “İspala” gömrük qapısından keçdikdən sonra Ege Denizinin sahili ilə Selanikə doğru yol boyu al qırmızı lalələr diqqətimi çəkirdi. Havanın hərarəti 25-30 dərəcə idi. İkinci yazı Yunanıstanda yaşadım. Simpoziumdan sonra yenə Selanik-Tekirdağ-İstanbul- Ankara – Sivas  marşrutu ilə döndükdən sonra Sivasda çox soyuq deyildisə də amma yerdə qar vardı. Bahar fəsli Sivasda iyun ayında  başlayırdı və o zamanlar artıq gül- çiçək, lalələr açmağa başlayırdı. Bir ildə təbiətin üç möcüzəsini yaşadım. “Nature is the Treasure of God” (Təbiət Allahın Xəzinəsidir.) İlin bütün aylarının öz gözəlliyi vardır,  ancaq mənim ən çox sevdiyim fəsil bahar, aylardan isə Apreldir. Bunun səbəbi vardır. Mənim hayatımla  bağlı nə varsa hamısı QOÇ bürcünə təsadüf edib. Özüm Qoç bürcündə doğulmuşam, nikahim, toyum, övladlarımın üçü də bu bürcə təsadüf edib. Uzun illər ev gözlədim. Aprel ayında mənə ev qismət oldu və evdən bir həftə əvvəl lotoreyama böyük bir yun xalça  düşdü,  dissertasiyamı bu ayda  müdafiə etmişəm, elmi dərəcələrimi bu ayda almışam, kafedra müdiri  təyin olunmuşam və sairə,  və sairə. Odur ki, Aprel ayi başlayandan bitənə qədər mənim qəlbimdə əsl yaz təlatümü, sevinc hissləri, həyatımın  elə bil ən xoş günlərini, həftələrinin bitməsini istəmədiyim  arzularla yaşayıram. Bu müddətdə mən, onsuzda mənə yad olan  kiminsə qəlbinə toxunmaq hisslərindən uzaq oluram, mənim qəlbimə işdir toxunan olsa da “qul günahsız olmaz” əqidəsi ilə onu asanlıqla af edirəm.

Mən tələbə ikən və müəllim işləyərkən həmişə  ictimai işlə məşğul olmuşam. Başqa analar kimi mən də müharibə dövrünün əzablarınıını qəlbimdə və çiynimdə daşımışam. Rəhbərlik etdiyim  kafedra üzvləri və kuratoru olduğum qrupun tələbələri ilə birlikdə Respublika travmatologiya xəstəxanasına gecə-gündüz yaralı daşınan iki palataya qayğı göstərərək isti yemək, paltar və dərmanla təmin etmişəm. O zaman mənim Daxili Qoşunların mətbuat orqanı olan “Əsgər” qəzetinin məsul katibi vəzifəsində işləyən jurnalist oğlum  Eldəniz Abbasov da qızğın müharibə gedən cəbhə bölgələrində tez-tez ezamiyyətdə olurdu. Heç kəsə bildirməsəm də hər dəfə xəstəxanaya yeni yaralı gətiriləndə mənim çəkdiyim əzabları dilə gətirmək belə mümkün deyildir. Ancaq qorxduğum şey, bir gün mənim də başına gəldi, oğlumun cəbhə bölgəsindən Sabunçu xəstəxanasına gətirildi-yi xəbəri verildiyində elə bil həyatım söndü, dünyam qaraldı... Üç gün  Ağdərədə qalın qar içərisində ermənilərin  mühasirəsində qalan oğlum ciddi xəsarət almışdı. Uzun müddət müalicə alan oğlum, indi Qarabağ müharibəsi veteranı və əlilidir (Qazidir). Belə vətənpərvər oğul böyütdüyüm üçün  fəxr edirəm. 

 Müharibənin vurduğu yaralar sağalmaq bilmirdi. Dünyanın heç bir yerində bizdəki qədər qaçqın, köçğün, evsiz və yetim uşaqlar yoxdur. Odur ki, indi də mən, fəal işimi davam etdirirəm. 1989-cu ildən Respublika Qadınlar Cəmiyyətinin üzvüyəm. Hazırda həmin cəmiyyətdə xarici əlaqələr üzrə müavin vəzifəsində çalışıram. Xarici  ölkələrdəki qadın problemləri, qaçqınlar, küçə uşaqları, erkən evlilik, qadın və qız uşaqlarına qarşı şiddət, onlara necə yardım edilməsi, bu məsələlərə həsr edilən konfranslar, dünya təcrübəsini öyrənməkdə mən də əlimdən gələni edirəm. Mən eyni zamanda respublika daxilində yuxarıda adları çəkilən problemlər üzrə iş aparır, bacardığım yardımları edirəm. Mənim gördüyüm işlər mətbuatda minnətdarlıq məktubları ilə öz əksini tapır. Hələ 1991-ci ildə  ilk azərbaycanlı professor kimi Ərzurum şəhərində ikən mənimlə institutda görüş keçirilir və Ərzurum Qadınlar Vaqfına dəvət olunuram, orada 1990-cı il xalqımızın başına gələn müsibətlər haqqında verilən suallara hərtərəfli cavablarım Türkiyədə nəşr olunan “Tərcüman“ qəzetində müsahibə kimi yayımlanır. Yazıda məndən Türkiyə-Azərbaycan qadınları arasında ilk körpü salan professor deyə bəhs olunurdu.  Mən Azəbaycan Respublikası  kütləvi informasiya vasitələri işçiləri həmkarlar ittifaqı rəyasət heyətinin qərarı ilə 2000-ci ildə Türkiyə-Azərbaycan əlaqələrinin genişləndirilməsi mövzularında elmi-tarixi mühazirələrimə, mətbuatda çıxış və söhbətləri-mə, Vətənimizi xarici ölkələrdə və Türkiyə Cumhuriyyətində ləyaqətlə təmsil etdiyimə görə “Xan qızı Natəvan mükafatı laureatı” adına layiq görülmüşəm. Mənim dəvət olunduğum bütün toplantı və simpoziumlarda sülhməramlı çıxışlarım diqqətdən kənarda qalmamışdır. 2005-ci ildə “Millətlərarası və Dinlərarası Sülh Federasiyası” tərəfindən “Sülh səfiri” diplomu ilə təltif olunmuşam.

Evdə oturaraq dünyada baş verən hadisələri izləmək, gündəlik mətbuatı oxumaq, qadın və uşaqların hüquqlarının müdafiəsi, qadın sağlamlığı, təhsil, demokratiya, sülh və s. həsr olunmuş konfranslardakı müzakirələrlə tanış olmaq, fikir mübadilələri aparmaq, dünya təcrübəsini öyrənmək üçün kompüter ən gözəl bir vasitədir. Məsələn, 2005-ci ildə  İtaliyanın Roma şəhərində qadınların sağlamlığına  həsr olunmuş  konfrans keçirilirdi. Oraya dunyanın hər yerindən xərçənc xəstəliyinə tutulan  və döşü kəsilən qadınlar toplaşmışdılar. Kim özünü necə qoruyur, nə yeyir və xalq təbabətindən necə istifadə etdiklərindən danışırdılar. Tibb aləminin aciz qaldığı bu xəstəliyə qarşı qadınlar bir yerə toplaşaraq bir-birindən imdad, kömək gözləyirdilər. Çox gərgin keçən bu konfrans internet səhifələrində yayımlanırdı. Yenə həmin ilin dekabr ayında mən Hindistanın  Lucknow şəhərində keçirilən “6-cı Beynəlxalq Konfrans”a dəvət olunmuşdum. Konfrans 30.000 şagirdi olan Montessori məktəbində keçirilirdi. Şagirdlər bütün dünya uşaqlarına müraciət qəbul etdilər: “ Biz müharibə istəmirik, dostluq, sülh şəraitində yaşamaq və oxumaq istəyirik, böyüklərdən  xahiş edirik bizim gələcəyimizi qorusunlar”. Bu Global  konfransda dünyanın hər yerindən müəllimlər, siyasətçilər, hüquqşünaslar iştirak edirdilər. Konfransda çox dəyərli məruzələrlə yanaşı,  Hindistanın  mərhum prezidenti İndira Qandinin nəvəsi xanım Ela Qandinin çıxışı böyük maraqla dinlənildi və müraciət qəbul olundu. 102 olkənin nümayəndələrinin iştirak etdiyi konfransda mən də çıxış etdim və bu konfransdakı fəal iştirakıma görə təşkilat komitəsi tərəfindən Azərbaycan və digər ölkələrin bayraqları tərənnüm olunmuş “Gümüş Tabaq”la mükafatlandırıl-dım. Konfransda edilən çıxışlar, müraciətlər Hindistanın  gündəlik qəzetlərində işıqlandırılırdı.

2006-ci ilin aprel ayında məni  ABŞ ilə Liviya hökümətinin  birgə təşkil etdiyi konfransa dəvət etmişdilər. Konfrans Tripoli şəhərində El Kabir Grand Otelində keçirilirdi. Yenə mövzu uşaqların gələcəyi, sülh şəraitində təhsil, şiddət və müharibəyə nifrət... idi. Bu konfransdakı dəyirmi masa ətrafındaki müzakirələrdə fəal çıxışlarıma görə “Diplom”la təltif olundum. 1986-cı il aprel ayının 14-dən 15-ə keçən gecə Amerika Liviyanı və eləcə də Liviya prezidenti Muammər Qəddafinin iqamətgahını bombalamışdır, bu zaman Qəddafinin götürülmə qızı körpə Hannan və 100 nəfər liviyalı həlak olmuşdur. Bu hadisənin  20-ci  ildönümü  ilə əlaqədar Tripoli Elmlər Akademiyasında bir gün olmaq şərti ilə  başqa bir konfrans keçirilirdi. Beynəlxalq konfransın bütün iştirakçılarını oraya dəvət etdilər və axşam bombalanmış  evin qarşısında Prezident Qəddafinin qızı  xanım  Ayşə  qorumaları  ilə  səhnəyə gəlir və beş dəqiqəlik bir çıxış edərək 20 il əvvəl öz ailəsinin və Liviya xalqının başına gələn müsibətlərdən konfrans iştirakçılarına danışır və sonra iştirakşılar konsert proqramını dinləyirlər. Bir həftə davam edən konfrans haqqında Liviya televiziyası, “Şəms” və digər qəzetlər, eləcə də internet vasitəsi ilə məlumat verilirdi.

Görüləcək işlər hələ çoxdur. 2007-ci ilə bir sıra konfranslara dəvət almışam və edəcəyim  məruzələr üzərində çox ciddi hazırlaşıram.   

Ailəliyəm. İki oğlum, dörd nəvəm var.

Həyat yoldaşım  Abbasov İmran tarix-filologiya fakültəsini bitirmişdir. O, da mənim kimi Qəbələnin saf suyunu içmiş, təmiz havası ilə böyümüşdür. Savadlı və təvazökar  bir alim, sadiq dost, gözəl ailə başçısı idi. 40 il bərabər ailə həyatı sürdük. Üç övlad böyütdük , iki oğlan, bir qiz. 

Balalarımızı gözü tox, qəlbi tox böyüdürdük. İlk gündən onları  maaşla dolanan ziyalı bir ailədə yetişdiklərini başa salmışdıq. Odur ki, onlar bir dəfə də olsun ətrafdaki dostlarına baxıb evdə bizi sıxışdırmırdılar.   Bəxtimiz də onda gətirmişdir ki, biz ər-arvad bir-birimizi yaxşı başa düşürdük, eyni sözün üstündə dururduq, fikir ayrılığımız  olsa da qərarda razılaşırdıq. Balalarımız da bu ruhda tərbiyə olunmuşdu. Atalarına hədsiz hörmətləri vardı. Bu məni çox sevindirirdi. Amma sovetlər dağıldıqdan sonraki keçid dövdündə digər ailələr kimi bizim ailədə də narahatçılıqlar oldu. Zaman hər şeyi həll edirdi, ancaq ailəmizə dəyən ən böyük zərbə isə övladlarımın atalarını itirmələri oldu. Həyat yoldaşım 65 yaşında  dünyasını dəyişdi.  Onunla sürdüyümüz  gözəl həyatımızı  əbədiləşdirmək məqsədilə jurnalist oğlumla mən “Sivasda  bitən ömür” adlı bir kitab yazdıq və bu kitab Türkiyədə cap olundu. Həyat yoldaşımın kitabxanasını sonuncu iş yeri olan Sivas Cumhuriyyət Universiteti Türk dili və Ədəbiyyatı bölümünə bağışladım. Çox özünəməxsus xarakteri vardı, İmranın. Heç nədən çəkinmədən həqiqəti dik üzə deməyi bacarırdı, əlbəttə, bu, çox adamın, hətta bəzən mənim özümündə də xoşuma gəlmirdi. Heç kəsin qarşısında əyilməzdi, dəbdəbəli geyinməyi sevməzdi, ona baxıb mən də istədiyim kimi geyinə bilmirdim, çünki onu kölgədə qoymağı heç xoşlamırdım. Onun həmişə məndən yaxşı görünməsini istəyirdim, onsuz da yaraşıqlı bir adam idi. Çox qeyrətli və namuslu əsli-kökü vardı. Həmişə deyərdı ki, kaş balalarımla, səninlə 65 yaş ömür  sürəm. Mən də, inşallah yaşayarsan, deyirdim. Amma bu yaş yaxınlaşdıqca mən qorxurdum, 65 nədir ki, deyirdim. 13 rəqəmindən çox qorxurdu, 40 il müddətində 13 tarixində biz nə çağrılan toya, nə nişana, nə də qonaq getdik, hətta uşaqların kiçikkən  baxça pulunu, sonradan musiqi məktəbinin pulunu belə o gün verməyə qoymazdı. Onun ömrünə biçilən vaxt çatıbmış, 65 yaşında ayın 13-də gözlərini əbədi yumdu. Çox gözəl bir ömür sürdü. Türkiyənin Sivas şəhərində vəfat etdi. Onun bizimlə  yaşadığı ömrünü əbədiləşdirmək məqsədi ilə oğlumla ikimiz bir kitab hazırladıq.  Min nüsxədən ibarət olan bu kitablarin bir qismindən əldə edilən pulu  Sivas şəhərində  xeyriyyə işləri üçün sərf etdim. Qalan kitabların bir qismini dostlarına, qardaşı, qardaşı uşaqlarına, 500 kitab isə dünyanın hər yerinə kitabxanalara və türkologiya fakultələrinə yolladım. O, bu dünyadan köçsə də hər yerdə anılacaq, onun kitabxanasından istifadı edən hər bir tələbə və tədqiqatçı istifadə etdiyi  əsərin məbəni yazarkən  onun adı daim  anılacaq. Ona həsr etdiyim  kitabda  onun xarakterini açıqlayan və məzar daşının da üstünə yazdırdığım bu misraları   yazdım:

Doğrunu yalana sən heç qatmadın,

    İnsanı insana sən heç satmadın.

        Dünya malına da tamah salmadın

        Qeyrətli ər idin,ey mərd İmranım,

         Hayıf ki, 70-ə sən heç çatmadın.

Həyat yoldaşım Qəbələnin Şamlı kəndində doğulmuşdur. Böyük oğlum Eldəniz Abbasov Şamlı adının toponomiyası, yaranma tarixi haqqında çox böyük araşdırmalar aparmışdır və məlum olmuşdur ki, səlçuq tayfası olan Şamlı, monqolların basqını zamanı Türkiyəyə gedən və Şamda (Suriya) məskən salan (o zaman Suriya Osmanlı imperatorluğunun tərkibində olub) səlçuqlardan ibarətdir. Onlar “Şamlı” adı altında Topal Teymur tərəfindən Suriyadan köçürülərək, o cümlədən müxtəlif dövrlərdə Suriyadan köç edərək Azərbaycanda məskunlaşmışlar. Müəllif Şamdan köç edən digər ailələrin dünyanın müxtəlif ölkələrində məskən saldıqlarını və yaşadıqları yerləri Şamlı adı ilə adlandırdıqlarını yazır. Şamlı adlı şəhər və kəndlərin Azərbaycanda, Türkiyədə, Hindistanda, İranda və digər ölkələrdə də olduğunu yazır. Oğlumun bu original  məqaləsi Azərbaycanda və Türkiyədə bir çox elmi jurnallarda dərc olunmuşdur. 

Böyük oğlum Abbasov Eldəniz İmran oğlu,  Azərbaycan Pedaqoji Xarici Dillər İnstitutunun ingilis dili fakültəsini və  Azərbaycan Jurnalistlər İttifaqının nəzdində fəaliyyət göstərən ikiillik Jurnalist Sənətkarlığı İnstitutunu bitirmişdir. 1999-cu ildə “Humanitar fənlərin tədrisi prosesində məktəb muzey materiallarından istifadənin imkanları və yolları” mövzusunda namizədlik dissertasiyasını müdafiə edərək “pedaqoji elmlər namizədi” alimlik dərəcəsi adına layiq görülmüşdür.  O, müxtəlif mətbuat orqanlarında (“Azərbaycan müəllimi”, “Xalq qəzeti”, “Əsgər”, “Respublika” və s.) işləmişdir. Hələ “Azərbaycan müəllimi” qəzetində işlədiyi dövrdə, oğlum dissertasiya  mövzusu üzərində işləməyə başlamışdır,  amma  Qarabağ uğrunda  gedən müharibə onu bir müddət işindən ayırmışdır. O, Azərbaycan Respublikası Daxili İşlər Nazirliyi Daxili Qoşunlarında hərbi jurnalist kimi fəaliyyətini (“Əsgər” qəzetinin məsul katibi kimi) davam etdirmişdir. 

1995-ci ildə oğlumun ərizəsinə cavab olaraq  və “Respublika” qəzetinin baş redaktorunun  razılığı ilə  Türkiyənin Sivas şəhərində çıxan “Həqiqət” qəzetinin baş redaktoru Əhməd Turan onu jurnalist sənətinə daha yaxşı yiyələnmək üçün və  təcrübə keçmək üçün həmin mətbuat orqanına dəvət  etmişdir. O, orada işlədiyi  iki il müddətində türk dilini təmiz öyrənir və həmin  şəhərdəki özəl bir şirkətdə Türkiyə Nazirlər Kabinetinin razılığı ilə tərcüməçi vəzifəsində işləmişdir. O, eyni zamanda Azərbaycanda müharibədən əvvəl başladığı dissertasiya mövzusunun daha effektli yazılması üçün boş vaxtlarında Sivas məktəblərində humanitar fənlərin öyrədilməsində məktəb muzeylərinin və labaratoriyalarının iş üsulu tanış olurdu. İki ölkə təhsili sistemi arasında apardığı müqayisələr yüksək qiymətləndirildiyinə görə Azərbaycan Elmi-Tədqiqat Pedaqoji Elmlər İnstitutunun rəhbərliyi Eldənizi dissertasiya  işini tamamlamaq məqsədilə Sivas Cumhuriyyət Universitetinə ezam edir və o, orada araşdırma görəvlisi (asistant) vəzifəsində işləmişdir. Bu müddət ərzində Türkiyə Milli Təhsil Nazirliyinə bağlı özəl Gala Kompüter Kursunu bitirmişdir. Dissertasiya mövzusu ilə əlaqədar elmi jurnalda bir məqalə çap etdirmişdir. Ümumilikdə o, 1 kitab, 9 elmi məqalənin (3-ü xarici mətbuatda), bir sıra qəzet məqalələrinin müəllifidir. 

O, Azərbaycan Jurnalistlər Birliyinin, Vətən Müharibəsi Veteranları Birliyinin, respublika Siyasi Repressiya Qurbanları Assosiasiyasının, Dünya Azərbaycanlıları Konqresinin üzvüdür. Ailəlidir, iki oğlu vardır.

Kiçik oğlum Abbasov Pərviz İmran oğlu  1964-ci ildə Baki şəhərində anadan olmuşdur. Orta təhsilini 190 nömrəli məktəbdə almaqla yanaşı  paralel 6 nömrəli musiqi məktəbində təhsil alaraq o məktəbin fortopiano bölümünü bitirmişdir. O, hələ beş yaşında ikən, Ü. Hacıbəyov adına Baki Dövlət Konservatoriyasinın son kurs tələbələrinin açdığı hazırlıq sinifində musiqi təhsili almağa başlamışdır. Ona dərs deyən praktikant müəllimi və Pərviz, juri üzvləri, başda o vaxt konservatoriyanın rektoru olan professor Cövdət Hacıyev tərəfindən əla qiymətə layiq görülmüşlər. 6 yaşında 190 nömrəli və 6 nömrəli musiqi  məktəblərində və  həmin ildə də  mərkəzi stadionda  idman ustası Valeri İvanoviçin sinifində idman məktəbində oxumağa başlamışdır.  Hər üç məktəbdə əla qiymətlərlə oxuyurdu.  Bir ana kimi, əlbəttə, öz işlərimlə bərabər balalarıma ayırdığım bu gərgin əməyimin nəticəsini görür, sevinirdim. Hər dəfə valideyin iclaslarında oğlumun tərifini eşitdikdə, bütün yorğunluğum canımdan çıxırdı. Sovetlər dövründə kinostudiyanın  direktoru Həsən Seyidbəyli idi. O zamanlar rus dilində olan demək olar, bütün filmlər Azərbaycan dilinə tərcümə olunurdu - rus, özbək, qazak, tatar, gürcü, qırqız və s.  Uşaq rollarını dublyaj edən  və  yeni filmlərdə uşaq rollarını səsləndirmək üçün təmiz  nitqi, diksiyası olan məktəbliləri seçirdilər. Bir gün  190 nömrəli məktəbin  direktoru  Sona xanım Tağıyeva məni məktəbə çağırıb oğlumu  kinostudiyada  işləmək üçün dəvət edildiyini və etiraz etməməyimizi xahiş etdi. Əlbəttə, bu mənim tək qərar verə biləcəyim  bir məsələ deyildi,  atası ilə də məsləhətləşib, qərara gəldik ki, Sona  xanıma etiraz etmək mümkün olmayacaq, çünki o, da bizim xahişimizi yerə salmayaraq, söhbətdən keçdikdən sonra Pərvizin 1-ci sinifdə oxumasına razılıq vermisdir. O zamanlar 6 yaşında uşağı məktəbə götürmürdülər. Odur ki, razılığımızı bildirək. Ancaq uşağın çox ağır  iş rejimini  nəzərə alaraq kinostudiya onun üçün maşın ayırdı. Mən də onunla gedib, dublyaj qurtarana qədər orada gözləyirdim. Körpə yaşlarından zəhmətə qatlaşan oğlum küçədə uşaqlarla oynamağa həsrət idi. Kiçik yaşından onun iş qrafiki vardı, axşam cədvələ baxırdıq, saat 12-ə kimi stabil dərsi- orta məktəb. Günortadan sonra isə, o biri işləri hər gün olmurdu, iki dəfə musiqi, iki dəfə həftədə idman- idmanın biri mütləq bazar günü olurdu. Kinostudiyada rolun böyük-kiçikliyindən asılı olaraq, bəzən dal-ba-dal iki həftə saat 4-də 6-kimi, bəzən də 8-ə 9-a kimi dublyajda olurdu. Bəzən iki-üç həftə kinostudiyaya çağırmırdılar. O zaman  uşaq elə bil bayram edirdi. Onun tərəfmüqabilləri  Azərbaycanın elit aktyorları idi. Leyla Bədirbəyli,  Əli Zeynalov, Həsən Əbluc, Şəfiqə Məmmədova və s. Beləliklə, orta məktəbi bitirənə kimi oğlum, 35 bədii filmin baş rollarını dublyaj  etmişdir. Bunların arasında ən yadda qalanları bunlardır:  “ Sahildə fırtına” filmində  Mitka obrazı, ”Əgər kişisənsə”-də  Lyonka, “Oğlanlar” filmində  Jenya, “ Ağ kraliçanın yerişi”-də Serdunok,  “Üstəgəl bir”-də Siyavuş,  “Tap məni Lyonya” filmində Troşka, “Sənin taleyin üçün”-də Oleq,  “Xilas olunmuş ad” –da Yeroşka,  “Qaraqulaqlı ağ Bim” filmində Alyoşa,  “ Odlu uşaqlıq çağı”-da Andrey, “Mənbələr” –də Jenka, “Od yanmasa tüstü çıxmaz”-da Bektaş, “Dağlar səsləyir”-Rüstəm, “Günahkar torpaqda həyat” filmində Qrinka, “Körpülər” –də Teoderiko, “Qiymətli oğlan”-da  Jora Timoxin, “ Cinayətkar” filmində  Fyodorov,  “Bir cığırda beş nəfər” filmində Müzəffər obrazı və s. Bu obrazların içərisində bir çox rollarına görə Pərviz, kinostudiyanın rəhbərliyi tərəfindən əlavə pulla mükafatlandırılmışdır. Tacikfilmin çəkdiyi “Lyutıy” (Qəddar) filmindəki Kurmaş obrazı xüsusi mükafata layiq görülmüş, təqdimat komitəsinin və kinostudiyanın dirktorunun göstərişi ilə  ekranda “ Kurmaş rolunda 190 nömrəli məktəbin şagirdi  Abbasov Pərviz” sözləri yazılmış və  1000 rubl pul mükafatı verilmişdir.

 Bundan başqa Pərviz  bir neçə filmdə baş rolları, məsələn,  “Alma Almaya bənzər” filmindəki Kərəmov, “Gilas ağacı” filmində -Sadıq, “Danışan məktub” filmində Rüstəm,  “Abu Reyxan Biruni” filmində  Məhəmməd obrazlarını səsləndirmişdir. Orta məktəbi bitirən kimi  oğlum  16 yaşında  instituta daxil oldu,  İngilis-Alman dili fakultəsinə. İnstitutda səhər növbəsində oxuyurdu. Axşamlar dil kurslarına  gedirdi. Iki illik  fars dili kursunu bitirdi, sonra iki il  türk dili kursunu bitirdi, bir il ərəb dilini öyrəndi. Əsgərliyini çəkib gələn kimi  Xarici İşlər Nazirliyində işə başladı.  1992-ci ildə  nazirlik onu Hindistana - Dehli şəhərinə “ Ali Diplomatiya İnstitutuna” oxumağa göndərdi. Oranı bitirən Pərviz Abbasov qayıtdıkdan sonra  nazirlikdə diplomat kimi  yeni vəzifəsinə başladı. Ancaq  sonralar  başqa işə keçməsi ilə əlaqədar olaraq  əvvəlki iş yerindən ayrılmalı oldu.  Ailəlidir, bir oğlu, bir qızı vardır.    

Qızım Abbasova Gülüş İmran qızı 1970-ci ildə doğulmuşdu. Uzun boylu, qara saçlı, sarışın, ala gözlü,  qəlbi ata-ana, qardaş  məhəbbəti ilə dolu olan, çox ağıllı, ümüd dolu arzularla yaşayan bir qız idi. Qızım Gülüş 190 nömrəli orta məktəbdə  oxuyurdu. O, eyni zamanda  Azərbaycanın ən tanınmış pianisti, əməkdar artist Çingiz Sadıqovun rəhbərlik etdiyi  musiqi məktəbində təhsil alırdı. Hər iki məktəbdə  əla oxuyurdu. Sinifdən-sinifə tərifnamə ilə keçirdi.  Əfsuslar olsun ki,  10 yaşında ikən Gülüş bizi tərk etdi. Quş kimi bir andaca gözlərini yumdu, yalvarış, qışqırıq, ağlaşma... heç nəyi dinləmədi,  getdi və qızımızın yoxluğu hamımızın belini bükmüşdü. Ana üçün isə ani, gözlənilməyən bu ölüm bir fəlakət idi. Nə edə bilərdik, Allahın yazısı belə imiş. Ancaq çox şükr edirəm ki, Allah mənə o gözəl payı vermişdi və on il onun nazını çəkməyi mənə qismət etmişdi, buna da min şükr,  indi də  dara düşsəm və bir şeyə sıxılsam, həmən yuxuma gəlir və məni öz nəvazişi ilə sakitləşdirir və hər şey o mənə dediyi kimi də olur.  İngilislər əzizlərinin  məzarının üstünə belə yazırlar: “ Sleep in Peace, İ wll come  too” ( rahat uyu, mən də gələcəm). Nə etməli, ölümdən o üzə sağ yox, məzardan o üzə yol... Qız məhəbbətindən bir dəfəlik  məhrum olmuşdum. Qızsız ana, yarpaqsız gülə bənzəyir. Ancaq  mən çox güclü bir qadınam. Öz-özümə dedim: Allah ağlımızı, sağlamlığımızı, bir də imanımızı əlimizdən almasın. Birinci ikisi əldən gedirdi.  Çox düşündüm, düşündüm və belə bir qərara gəldim. Hər şeyin gözəlini Allah bilir. Deməli, Allah belə yazıb. Yanımızda oturub, bizi sakitləşdirə biləcək böyüklərimiz yox idi. Həyat yoldaşım  məhv olurdu, oğlanlarım  göz  yaşı tökür, bacılarına  şer yazır, ac gəzirdilər.  Yox, bu belə olmaz, dedim. Mən möhkəm olmalı idim. Bir neçə gündən sonra onları başıma yığdım.  Onlarla söhbət etdim, baxın, dedim, ağacdan bir budaq sınıb, deyərdi ata-babalarımız, özümüzü toplayıb, bu dərdə birgə dözməliyik və o gündən sonra mən onların yanında ağlamadım, xəlvətcə ağlayıb, üç kişidən göz yaşlarımı gizlətdim. Mənim ağır  anlarımı və üstümə həkim gətirilən anları isə,  sağ olsun,  qonşularım  kişi məclisində oturan oğlanlarım və atalarından gizlətdilər. Qəfil ölüm nəinki bizi, qızımın müəllimlərini də sarsıtmışdı. Nə isə... Bəzən ölümün üstündən ani keçirlər, yox, yox, mən on il mənə həyatın gözəlliklərini və ülvi məhəbbətini bəxş edərək yaşadan  qızımı  yad etməmiş bu yazımı bitirə bilməzdim. 

